text:
Hvonn (planta)
Heima hvonn ella Bjarga hvonn ( Angelica Archangelica L. ) er ein 120-230 cm høg planta, sum veksur tætt við strondina. Leggurin er snøggur, og blaðleggurin hevur onga ella bara eina grunna foyru. Mittasti blaðparturin er 3-flipputur, og blaðpartarnir eru grovt og óregluliga tentir. Krúnubløðini eru gulgrøn, og skjólið er knattrunt. Rótin og soð av allari plantuni varð áður nýtt m.a. móti landfarsótt og øðrum smittandi sjúkum, yvirhøvur. Eisini Vóru leggurin og blaðstelkarnir nýttir sum leskiligt grønmeti fyrrapart á sumri. Nú verður hvonnin nýtt í køkubúðum og at tilvirka ymiskar likørir av. Plantan er eisini frálíkt kryddarí til snaps. Hvonnin veksur spjadd um alt landið í fuglabjørgum og summastaðni enn í hvanngørðum. Veksur annars í Norður- og Eysturevropa, Norðurasia, og Grønlandi, men dyrkað og villvaksandi fleiristaðni. Ein summarplanta, gerst 100-200 cm høg. Líkist Bakka Sløkju, men er størri og førligari.
Hvonn er ein tveyárig planta, men man kann fáa hana til at liva longri um blomstrini vera skorin av áðrenn tey blóma, ella um plantan skjerst av heilt niðri omanfyri rótina, so deilist plantan og ein nýggj kemur upp. Fræðini missa skjótt eginleikan til at spíra; tí mugu sáðini setast niður skjótast gjørligt um áðrenn heysti byrjar. Best er at planta oman á moldini, tá sólin ger at plantan spírar skjótast, umleið ein metur ímillum sáðini.
Bløðini kunnu takast áðrenn plantan blomstrar, meðan tey enn eru frísk og grøn. Turka tey væl, so halda tey farvu og lugt. Tey eru lekkur at drekka sum Tea. Sum Tea sigist at hvonnin mótvirkar hugin til alkahol og er viðhvørt ein partur av avvenjing. Kann eisini bloyta ein klút við køldum Tea fyri at koyra uppá eyguni fyri at minka um rukkir og troytt eygu. Annars í smør. Kann eisini brúkast í krem, at smyrja á bringuna móti krím. Hvonn er eisini eitt frálíkt krydd. Bløðini og rótin eru serligani góð í fiskarættir. Stelkarnir kókast fyri at fáa tann bitra smakkin úr og kunnu so nýtast sum grønnmeti. Sáðini brúkast sum krydd, millum annað í Gin, Vermouth og Absint. Hvonn bríkast eisini í millum annað rabarbusúlutoy, men kann eisini brúkast einsamøll.
Í millum annað rótini er ein serlig olia, í er góð til at stimulera fordoyilsina; virkar slímloysandi, móti blóðmangul, bronkittis og luft í maganum. Olian er vatndrívandi og sveittadrívandi.
Søgan
Navnið 'Angelica Archangelica', merkjur ærka-eingilin; og kemur frá Evropa har Ærka-eingulin Mikkjal vísti seg fyri munkum. Hann greiddi frá at hvonnin kundi brúkast sum heilivágur móti pestuni.


c: text/html

text:
- Tíðindi, mentan og ítróttur
Kanningarstjórin: Kári og Kaj Leo brutu lógina
Bæði Kári P. Højgaard, fyrrverandi landsstýrismaður, og Kaj Leo Holm Johannesen, løgmaður, brutu lógina um ábyrgd landsstýrismanna í sambandi við málið um Skálafjarðartunnilin.
Tað er niðurstøðan hjá Hans Gammeltoft-Hansen, sum hevur kannað málið fyri løgtingið.
Kanningarstjórin leggur dent á, at løgtingið hevur endaligu avgerðina, men hann mælir, at tingið samtykkir at geva bæði Kára P. Højgaard og løgmanni "en kritisk udtalelse," sum hann málber seg.
Upplýsti ikki tøl frá LV
Hans Gammeltoft-Hansen sigur, at Kári P. Højgaard breyt lógina um ábyrgd landsstýrismanna, tí hann upplýsti ikki løgtingið um tølini, sum Landsverk var komið við í 2013. Landsverk metti, at Skálafjarðartunnilin fór at kosta millum 1,9 og 3 milliardir krónur hjá einum privatum felag at byggja.
Upprunaliga metingin segði, at Skálafjarðartunnilin fór at kosta einar 800 milliónir kr.
Kanningarstjórin segði, at Kári P. Højgaard hevur sagt undir avhoyringunum, at hann helt hesi tølini vera villleiðandi, og tí vórðu tey ikki upplýst í einum svari til fyrispurning frá løgtingsmonnunum, Høgna Hoydal og Akseli V. Johannesen.
Hans Gammeltoft-Hansen sigur, at fyrrverandi landsstýrismaðurin duldi ikki upplýsingarnar við vilja, men talan er um "grov uagtsomhed."
Løgmaður gjørdi avtaluna við CIP
Kanningarstjórin sigur, at tað var í veruleikanum Kaj Leo Holm Johannesen, løgmaður, sum gjørdi avtaluna við CIP um endurgjald, og tað hevði hann rætt til at sum løgmaður, hóast Kári P. Højgaard umsat málsøkið í landsstýrinum.
Men tá fleiri fyrispurningar um málið vórðu reistir í tinginum á heysti í 2013, svaraði løgmaður, at hann hevði einki við avtaluna og gera, og tað er at geva tinginum skeivar upplýsingar, sigur Hans Gammeltoft-Hansen.
Í løtuni er tíðindafundur um niðurstøðuna hjá kanningarstjóranum. Hann verður sendur í útvarpinum og stroymaður á heimasíðuni hjá kringvarpinum, kvf.fo
Sí eisini

robotstxt: allowed

filter: keep


text:
Sum tit kunnu lesa her á tsvim.com, og her og her á ssf.fo, so hava Elspa Mørkøre og Jutta Thomsen luttikið á ‘Danske HoldMesterskaber’ í gjár og í dag, fyri West Swim Esbjerg. Úrslitið varð avbera gott, at Elspa setti 4 nýggj føroysk met og Jutta eitt.
Nýggju metini hjá Elspu eru:
- 400 frí blandað: 4:57.66
- 200 blandað: 2:21.49
- 100 rygg: 1:04.20
- 200 rygg: 2:18.11
Og tað hjá Juttu:
- 800 frí: 9:08.02
Talan er um stutthyljamet (25 metra hylur), har HM í Melbourne var í langum hyli (50 metrar). Metið hjá Juttu kemur tí ikki í staðin fyri metið hjá Monu frá HM, av tí at hyljarnir vóru ymiskir. Men hetta boðar absolutt frá góðum til FM um 14 dagar, tá ið báðar vælsagtans kunnu væntast at fara at kappast í greinini.
Báðar genturnar svumu forrestin undir gullnálatíð.


text:
Partafelagið Faroe Ship, sum er føroyski parturin av stóra íslendska flutningsfelagnum Eimskip, hevði eitt gott ár í fjør við einum avlopi á roknskapinum á oman fyri 50 milliónir krónur.
Faroe Ship hevði ein bruttovinning upp á góðar 100 milliónir í fjør, og hartil komu næstan 34 milliónir krónur til felagið, sum úrslit at kapitalpørtum. Eftir at 77 milliónir vóru goldnar í lønum og hýrum umframt avskrivingar, fíggjarligar útreiðslur og góðar 800.000 krónur í skatti, vóru 50,1 milliónir eftir á botnlinjuni, tá árið varð gjørt upp.
Úrslitið var munandi betri enn tey tvey undanfarnu árini, tá avlopið var 9 og 11 milliónir. Árið 2015 var næstan líka gott, tá úrslitið á botnlinjuni var 45,9 milliónir krónur.
Pf. Faroe Ship hevði á nýggjárinum eina eginogn upp á yvir eina hálva milliard, 522,4 milliónir krónur.
Roknskapurin hjá Pf. Faroe Ship er partur av konsernroknskapinum hjá Eimskipfélag Íslands hf.
Høvuðseigari í Pf. Faroe Ship er eitt annað felag við næstan sama navni, Pf. Faroe Ship Føroyar, sum, hóast stóran umsetning, ikki slapp úr árinum við eins góðum úrsliti og dótturfelagið.
Pf. Faroe Ship Føroyar hevði eina nettosølu á 160 milliónir krónur og ein bruttovinning á 60,4 milliónir krónur.
Tá 48,5 milliónir vóru goldnar í lønum, og fíggjarligar útreiðslur og avskrivingar vóru trektar, gjørdist úrslitið fyri árið 2,2 milliónir í minus.
Felagið hevur tó nóg mikið at tæra av, tí eginpeningurin er framvegis oman fyri 100 milliónir krónur, nærri 109,4 milliónir krónur.
Eigari av hesum felagnum er Pf. Skipafelagið Føroyar, sum Eimskipafélag Íslands hf. so eigur.
Bogi Petursson Nielsen er stjóri í øllum trimum feløgunum. Hann situr eisini í nevndini í feløgunum Skipafelagið Føroyar og Faroe Ship Føroyar, saman við Kaj Mohr Petersen og íslendinginum Braga Tór Marinsson, sum er formaður.
Í felagnum Faroe Ship er fyrrverandi stjórin í Skipafelagnum, Árni Joensen, formaður, og nevndarlimirnir eru Bragi Tór Marinsson, Gylfi Sigfússon, Olaf Olsen og Líggjas í Bø.
Kelda: vinnuvitan.biz


text:
Streymoyar sýsla
Landbúnaðarstevnan fyri hvørja sýslu eru sýslumaðurin sum formaður og 2 aðrir limir. Hesir verða valdir fyri hvørt mál sær (ella, um fleiri mál skulu viðgerast samstundis, fyri hesi mál saman) ímillum 6 av landsstýrinum eftir lutfalsvalháttinum valdu landbúnaðarstevnulimum, sum skulu vera myndugir, hava gott orð á sær,álítandi, í sýsluni búgvandi menn, sum hava heimarætt. Teir verða valdir fyri 6 ár í senn. Afturval kann fara fram. Tann, sum hevur fylt 60 ár, kann bera seg undan at taka við vali; søkir annars nakar um at sleppa undan, ger landsstýrið av, um umsókn hansara eigur at eftirlikast.
Streymoyar sýsla:
Formaður: sýslumaður: Finnbogi Midjord - tlf. 351448.
landbúnaðarstevnulimir:
Anna Rubeksen
Gerðisbreyt 8
176 Velbastaður
tlf. 216026
Dánjal Petur Müller
Frammi í Gerði 10
340 Kvívík
tlf. 421414-219414
Kathrina (Dinna) Svarthamar
á Skælingi 13
336 Skælingur
tlf. 421340
Heini á Heygum
Fjarðarvegur 10
350 Vestmanna
tlf. 424001
Rólvur Djurhuus
við Sjógv 23
410 Kollafjørður
tlf. 421160
Tummas Eikhólm
Hvalvíksvegur 47
430 Hvalvík
tlf. 422081
Yvirlandbúnaðarstevnan fyri Føroyar eru sorinskrivarin sum formaður og 4 aðrir limir. Hesir verða valdir fyri hvørt mál sær (ella tá fleiri mál skulu viðgerast samstundis fyri hesi mál saman) ímillum 12 av landsstýrinum eftir lutfalsvalháttinum valdu búnaðarstevnulimum, sum skulu vera myndugir, hava gott orð á sær, álítandi, í Føroyum búgvandi menn, sum hava heimarætt. Teir verða valdir fyri 6 ár í senn. Afturval kann fara fram. Tann, sum hevur fylt 60 ár, kann bera seg undan at taka við vali; søkir annars nakar um at sleppa undan, ger landsstýrið av, um umsókn hansara eigur at eftirlíkast.
Formaður:Sorinskrivarin, C. Pløyensgøta 1,110 Tórshavn, tlf. 311003
yvirlandbúnaðarstevnulimir:
navn
100 Tórshavn
Regin Jóanesarson
Bøgøta 29
350 Vestmanna
tlf. 424367-424767
Heimildir:Lóg nr. 84 frá 31.03.1926 fyri Føroyar um landbúnaðarstevnur, sum broytt við løgtingslóg nr. 110 frá 29.06.1995


text:
Kanning, sum Jóna Ólavsdóttir Dalsgarð og Bára Akselsdóttir Haraldsen hava gjørt á løgmanskrivstovuni, vísir, at ongin skipað innovatión er í almenna geiranum.
Jóna Ólavsdóttir Dalsgarð og Bára Akselsdóttir Haraldsen vóru starvslesandi á løgmansskrivstovuni í vár, har teir millum annað kannaðu innovatión í stovnum landsins. Á blogginum hjá løgmansskrivstovuni, innovation.fo, skriva tær frágreiðing um kanningina.
-Endamálið við kanningini var millum annað at geva eitt íkast til manglandi vitan um almenna innovatión í Føroyum. Vit vóru á vitjan á átta stovnum, har vit prátaðu um ítøkiligar innovatiónssøgur og spurdu um, í hvussu stóran mun arbeiðið við innovatión er tilvitað ella tilvildarligt, siga tær á blogginum.
Menna innovatiónsmentan
Innovatiónsbólkurin hjá løgmansskrivstovuni var stovnaður í 2013, tá ið Kaj Leo Holm Johannesen var løgmaður.
Á síðuni stendur um verkætlanina:
– Avbjóðingarnar í samfelagnum gerast alsamt størri, og vit kunnu ikki longur einans dúva upp á áður brúktar loysnir og arbeiðshættir. Vit mugu bróta upp úr nýggjum til tess at menna samfelagið enn meira, og tí er neyðugt at arbeiða miðvíst við at menna eina innovatiónsmentan í landinum.
Serliga tvær orsøkir til væntandi innovatión
Í kanningini hjá Jónu Ólavsdóttur Dalsgarð og Báru Akselsdóttur Haraldsen koma tær báðar til niðurstøðuna, at tað er ongin skipað innovatión í stovnum landsins, hóast dømi eru um innovatión. Tær hava kannað átta stovnar, har tær tosaðu um ítøkiligar innovatiónssøgur.
Tær meta, at tað serliga eru tvær orsøkir til væntandi innovatión. Tann fyrsta er, at tað er ikki nóg mikið av menniskjasligum ella fíggjarligum tilfeingi á stovnunum, til at pláss er fyri innovatión. Óvissan um langtíðar fíggjarligu støðuna hjá stovnunum ger, at pláss ikki er fyri innovatión.
Tann seinna grundin til vantandi innovatión er, at onki eftirlit er við ætlanum á stovnunum – hvørki organisatoriskt ella politiskt.
Niðurstøðan hjá Jónu Ólavsdóttur Dalsgarð og Báru Akselsdóttur Haraldsen er tí, at:
– Bæði manglandi tilfeingi og lítið eftirlit skapa ikki samanhang í innovatiónsarbeiðinum og eru soleiðis við til at halda fast í tilvildarligu tilgongdunum til innovatión í organisatiónunum.
Les allan bloggin her


text:
Danjal av Rana 03.01.2018 (15:45)
Nú fer verkfallið veruliga at merkjast
- Tað er nústaðni nú, haldi eg, at verkfallið veruliga kemur at merkjast, sigur Jógvan Philbrow, formaður í Føroya Pedagogfelagi.
Verkfallið hjá pedagogunum bleiv hert í morgun, so at tað nú eisini umfatar pedagogar, sum starvast í fólkaskúlunum, hjá Sernámi og í forskúlum.
- Her eru sjálvandi onkrar reaktiónir komnar frá teimum, sum brúka stovnarnar. Fyri vanliga borgaran hevur tað [verkfallið] kanska ikki merkst so væl um høgtíðina, men inni á Almannaverkinum hevur tað nokk merkst, sigur hann.
Hann sigur, at tað framvegis er sera langt millum partarnar og tí hevur felagið valt at herða verkfallið.
Seinnapartin verður stuðulsgonga á Tíghúsvøllinum og Jógvan Philbrow gleðist.
- Tað er deiligt at síggja, at tann vanligi føroyingurin tekur undir við krøvunum, sum vit hava og stuðlar okkum í tí. Tað haldi eg, at politikkararnir eiga at leggja sær í geyma og koma við einum veruligum útspæli, sum vit kunnu brúka til nakað, sigur hann.
Jógvan Philbrow óttast, at verkfallið ikki verður av í bræði.
- Eg veit ikki, hvussu leingi hetta fer at vara, men sum tað sær út nú, sær tað út til at tað fer at vera ein góð løta, áðrenn nakað hendur, sigur hann.
Trýst á pílin fyri at hoyra samrøðuna við Jógvan Philbrow.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hósdagin 11. januar var aftur latið upp fyri umsóknum til stuðul frá ‘kollektive båndmidler’ hjá Koda. Fá góð ráð til tína umsókn frá Nick Labajewska Madsen og Tobias Kippenberger úr The Floor Is Made Of Lava, sum báðir fingu stuðul til nýggjar verkætlanir í 2017. Les eisini um hvat Stuðulsnevndin leggur dent á í umsóknunum.
Stuðulin frá Koda gjørdi at ein solo EP var gjørlig.
Nick Labajewska Madsen byrjaði sum guitarleikari í Kiss Kiss Kiss. Fyri hann hevur stuðulin frá Koda havt stóran týdning. Kiss Kiss Kiss fingu sítt stóra gjøgnumbrot við fyrstu plátuni ‘Release the Birds’ í 2010. Eftir at onnur plátan ‘Ponte25’ var útgivin í 2012, fóru limirnir í bólkinum hvør til sítt. Síðan tá hevur Nick framleitt fyri Kidd, Anya, Soleima, Goss, Oh Land, Mø, CYN og remixað fyri bólkar sum Terror Jr., Tkay og Off Bloom. Harumframt hevur hann útgivið egnan tónleik á progressivum plátufeløgum sum Pelican Fly og Secret Songs. Nick hevur góð ráð til komandi umsøkjarar:
‘Míni bestu ráð eru, at skriva eina so persónliga og realistiska umsókn sum gjørligt. Eg søkti sjálvur stuðul til framleiðslu av mínari solo EP, og stuðulin frá Koda hjálpti mær við at fokusera uppá at gera arbeiðið liðugt.’
‘Tá ein fær part í hesari puljuni, so er tað fyri tey flestu eitt undirskotsgaranti - skilt sum at undirskotið verður eitt lítil sindur minni. Tað eru tey fæstu, sum vinna útgávurnar inn aftur, men uttan mun til hvønn tónleik, man skrivar, skal tónleikurin festast á band onkursvegna. Tað er hønan fyri summi og eggið fyri onnur, men neyðugt hjá øllum - og har er stuðulspeningurin frá Koda ein bjargingarringur fyri tey flestu,’ endar Tobias.
Tobias Kippenberger - solo við nýggjari verkætlan.
Tobias Kippenberger, orðasmiður, tónleikari og sangari úr The Floor Is Made Of Lava, fór eftir ein longri steðg frá tónleikinum í gongd við eina solo verkætlan á donskum í 2017. The Floor Is Made Of Lava spældu teirra seinastu konsert á Plenuni í Tivoli í septembur 2013, síðan hevur bólkurin hildið steðg á óásetta tíð. Tobias tørvaði at koma heilt burtur frá tónleikinum í eina tíð, men seinasta árið kom íblásturin til at byrja eina nýggja verkætlan í egnum navni. Fyri Tobias hevur møguleikin fyri stuðli frá Koda havt stóran týdning:
‘Fyrst og fremst dámar mær sera væl, at har á ein hátt er ein skattur á rættindapeninginum, har semja er um at at læsa ein part til felagsskapin og framtíðina, í staðin fyri at alt sum kemur inn, bara verður útgoldið so hvørt. Tað er við til at tryggja, at nýggjur tónleikur verður skrivaður av nýggjum tónasmiðum,’ sigur Tobias.
Trý góð ráð frá Tobias Kippenberger:
- Skriva tað, tú hugsar - ein umsókn er ikki ein doktararitgerð
- Finn tína søgu - set myndir til tín tónleik
- Hvussu skal tónleikurin útgevast? Tónleikurin skuldi helst komið øðrum enn tær sjálvum til góðar
Stuðulsnevndin 2018
Tað er Stuðulsnevnin í Koda, sum tekur støðu til tína umsókn. Hvørt ár tilnevna teir fýra limafelagsskapirnir í Koda hvør sítt umboð. Teir fýra limafelagsskapirnir eru DKF, DJBFA, DPA og Tónleikaforleggjararnir.
Í ár eru hesi við í Stuðulsnevndini:
- Peter Mesnickow (Tónleikaforleggjararnir)
Tónaskaldið Peter Mesnickow er Product, A&R og Promotion Manager hjá Target Group, og hevur verið í plátufelags-/tónleikarforlagsvinnuni í skjótt 25 ár. Hann hevur eisini skrivað greinir í ymsum tónleikabløðum, verið bookari/event manager fyri m.a. klubbarnar The Black Cat og Faust. Í sínari tíð á plátufeløgum hevur hann arbeitt við einum ótali av ymiskum nøvnum sum Martin Hall, Agnes Obel, Kenneth Bager, Nightwish, Vi Sidder Bare Her, Dimmu Borgir, Tue West, Saturnus, Juncker, The Savage Rose og mongum fleiri.
- Anja Følleslev (DJBFA)
Anja Følleslev er onnur helvtin av bólkinum Strawberry Blonde. Hin helvtin er tvíburasystur hennara, Betina Følleslev. Bólkurin hevur útgivið tvær plátur (í 2009 og 2012) og nýtt tilfar er ávegis til 2018. Hon hevur eisini eina soloverkætlan, The Red House. Anja er leiðari av Studentahúsinum í Odense. Anja er eisini við í úrvalsnevdini til UHØRT, í metingarnevdini til Odense Live Prisen og Årets Fynske Jazzmusiker.
- Sara Indrio Jensen (DPA - Danske Populær Autorer)
Tónleikarin, sangarin og sangskrivarin Sara Indrio Jensen er útbúgvin slagverksleikari frá hægri tónlistarskúlanum. Hon hevur m.a. spælt og innspælt við Eric Gadd, The Savage Rose og Rebecka Törnqvist. Sara útgav sítt triðja soloalbum ‘Blodrød Måne’ í februar 2017. Hon er eisini drívmegin á báðum verkætlanar-útgávunum, Break of Day við Fridolin Nordsø og The Latin Collective Vol. 1 við einum hópi av donskum og altjóða tónleikarum í heimsklassa.
- Martin Stauning (DKF - Dansk Komponistforening)
Martin Stauning debuteraði frá solistklassanum á hægra tónlistarskúlanum í oktobur 2016. Hann er m.a. blivin undirvístur av Hans Abrahamsen, Bent Sørensen og Niels Rosing-Schow. Martin hevur skrivað tónleik til nógvar ymiskar samansetingar og hevur arbeitt við ljóðinstallatiónum og performance. Í 2015 varð Martin heiðraður við Axel Borup-Jørgensens Komponistpris og í 2016 fekk hann bæði Léonie Sonning Stipendium og Carl Nielsen og Anne Marie Carl-Nielsens Legat.
Hvat leggur Stuðulsnevndin dent á?
- At verkætlanin tykist álvarsom, og at leikluturin hjá umsøkjaranum er greiður.
- At verkætlanin er skilliga lýst og er tongd at virkseminum hjá umsøkjaranum sum limur í Koda.
- At tað við støði í umsóknini kann metast, at vera rímuliga sannlíkt, at verkætlanin verður gjøgnumførd.
- Tað er eitt krav, at meginparturin av tilfarinum er sjálvskrivað.
- Stuðul verður ikki latin til úreiðslur, ið eru goldnar, ella til keyp av útgerð.
- Viðheftu ljóðfílurnar sýna og/ella geva eina greiða ábending um tónlistarliga virkið hjá umsøkjaranum.
- Vit mæla til, at tú raðfestir raðfylgjuna av ljóðfílunum, sum nevndin skal hoyra.
Freist fyri umsóknum er tann 1. februar kl. 15:00
Les meira um stuðul frá Koda.


text:
Ari av Rana
05.03.2018 - 12:41
Mentan > List > Filmslist
Seinasta árið hevur verið sera nógv merkt av ákærum um kynsligan ágang í filmsídnaðinum. Tá Golden Globes varð hildið, valdu kvinnurnar at møta upp í svørtum klæðum, fyri at vísa sín stuðul til rørslur móti kynsligum ágangi, so sum #metoo og #timesup.
Til Oscar handanina í gjár lótu kvinnurnar seg í farvuríka kjólar, men fleiri teirra høvdu eina brosju, sum vísti teirra stuðul til rørslurnar.
Viðmerkjarar løgdu tó merkis til, at fleiri av kvinnuligu sjónleikarunum gingu undan mannliga vertinum á reyða teppinum, Ryan Seacrest. Ryan Seacrest er møguliga best kendur sum verturin í amerikansku sendirøðini American Idol, meðan hann eisini er maðurin handan reyality sendirøðina Keeping Up With The Kardashians
Fyrrverandi stylisturin hjá Seacrest, Suzie Hardy, hevur alment fortalt, at hon gjøgnum seks ár var fyri áhaldandi kynsligum ágangi frá mannliga vertinum. Sjálvur noktar Seacrest fyri at hanna skal hava gjørt seg inn á Hardy.
Oscar akademiið hevur havt stórar trupulleikar av hesari gøluni, sum hevur herja Hollywood seinasta árið. Millum annað varð Oscar siðvenjan um at vinnarin av besta mannliga høvuðsleikluti árið fyri, handar vinnaranum av besta kvinnuliga høvuðsleiktuti í ár, brotin. Hetta tí at Casey Affleck, sum vann betsa mannliga høvuðsleiklut í fjør, ikki luttók í ár, tí at hann er ákærdur fyri at hava gjørt seg kynsliga inn á kvinnur.


text:
Vísindavøka 2018
Ársins Vísindavøka verður í Sjóvinnuhúsinum, í hølunum hjá Fróðskaparsetrinum. Hetta er 11. árið á rað, at Vísindavøka verður hildin í Føroyum.
Vísindavøkan verður fríggjadagin 28. september frá morgni til seint seinnapart.
Vit fara eisini at hava Vísindavøku á ferð aftur í vikunum uppundir Vísindavøkuna, hesuferð í einum broyttum líki.
Eitt serligt vísindavøkublað kom út saman við Sosialinum 14. september.
Skrá fyri Vísindavøku á ferð og Vísindavøkuna er at finna í vinstra bredda.


text:
Gundadalur knýttur upp í fjarhitaskipanina
Gundadalur er nú partur av fjarhitaskipanina hjá Fjarhitafelagnum, eftir at John Zachariassen, nevndarformaður í SEV, og Jákup Dam, býráðslimur, umboðandi eigararnar skrúvaðu ventilarnar til Gundadal frá seinnapartin í dag.
Henda útbyggingin av fjarhitaleiðingini hevur við sær, at fleiri stórir bygningar í næstum verða bundnir í skipanina. Talan er um nýggja bygningin hjá Bank Nordik, Stórhøllina á Hálsi og FSF-bygningin. Seinni í vár verður svimjihylurin í Gundadali eisini knýttur í skipanina, og harumframt er klárt á knýta Tórsvøll uppí.
Fjarhitin í Gundadali skumpar Tórshavnar kommunu nógv nærri sínum egna máli um, at CO2-útlátið í høvuðsstaðnum skal lækka 20 prosent í 2022 sammett við 2013, tá Tórshavnar kommuna setti sær hetta málið.
- Framvegis er nógv tøk orka, sum kann leiðast inn í fjarhitaskipanina, og tí verður fjarhitanetið áhaldandi bygt út, so at avlopsorkan frá Sundsverkinum og Brennistøðini á Hjalla verður gagnnýtt so væl sum til ber, sigur Sune Jacobsen, nevndarformaður í Fjarhitafelagnum.
Hann vísir á, at Fjarhitafelagið er ein týðandi orkuberi í landsins størstu kommunu, og at ætlanin er at fáa bæði vindorku og sjóarhita inn á fjarhitanetið komandi árini.
Fjarhitafelagið og eigararnir – SEV og Tórshavnar kommuna – halda fram við fjarhitaleiðingini oman eftir Hoydalsvegnum og oman til Finsen, sum verður bundið í fjarhitaskipanina í ár. Aðrir bygninginar í miðbýnum verða eisini knýttir í, har fjarhitin kemur fram við.
Talið av fjarhitabrúkarum hevur verið støðugt vaksandi seinnu árini. Fyri 10 árum síðani vóru góðir 700 brúkarar í skipanini, og í dag eru 1100 brúkarar knýttir í fjarhitanetið.
Á myndini frá vinstru: Jákup Dam býráðslimur, Sune Jacobsen nevndarformaður í Fjarhitafelagnum, John Zachariassen nevndarformaður í SEV og Hans Christian Dam stjóri í Fjarhitafelagnum.


text:
Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar – eisini allir smærri avskurðir. Gips er eitt náttúruligt tilfeingi, sum skal tyrvast.
Umframt at brenningin av gipsi gevur dálkandi útlát frá sær, fer tað eisini sera illa við Brennistøðina hjá IRF, tá ið gips verður brent.
Borgarar kunnu lata gips inn á kommunala endurnýtsluplássið. Sambært reglugerð frá Umhvørvisstovuni má gips ikki blandast saman við øðrum burturkasti. Gipsið skal latast inn í lokaðari bingju ella stórsekki, og tað er týdningarmikið, at regn ikki sleppur at gipsinum. Upplatingartíðirnar fyri kommunalu endurnýtsluplássini kunnu síggjast her: https://irf.fo/bingjuplass/?menuid=1018.
Fyritøkur og kommunur kunnu lata gips til tyrvingar eftir avtalu við IRF á tlf. 41 42 43.
Gipsið, sum kemur inn til IRF, verður tyrvt í mold á umhvørvisgóðkendum tyrvingarplássi, har tað ongan skaða ger á umhvørvið, av tí at tað, sum nevnt omanfyri, er eitt náttúrutilfeingi.
Meira kann lesast um skiljing og endurnýtslu av ymiskum burturkasti á www.irf.fo.


text:
Tað var Torkil Veyhe sum var skjótastur niðan á Sornfelli, tá kappast varð í FM í Einkultstarti. Og tað var tí hann sum stóð ovast á sigurspallinum eftir tíggju kilometur langa teinin úr Kollafjarðadali niðan á Sornfelli.
Býarsúkkling í gjár, og fjallaeinkultstartur í dag. FM í ár er eitt sindur øðrvísi enn tað hevur verið seinastu mongu árini. Tað er roynt áður, men nú verða aftur allar kappingarnar koyrdar eitt og sama vikuskifti.
Í kvøld var tað einkultstartur, og í avbera góðum veðri bleiv kappast úr Kollafjarðadali og niðan á Sornfelli. Ein teinur sum er 10 km langur.
Rennarar renna eisini hendan teinin, tá kappast verður í TOP RUN. Súkklarar hava fyrr kappast niðan á Sornfelli, men tað hevur verið í Landavegsúkkling. Tá varð byrjað í Havn, tað bleiv koyrt til Vestmanna, og frá Vestmanna gekk leiðin niðan á Sornfelli, har málið var.
Úr flogfarinum og beint á súkkluna
Føroyska jarnkvinnan kom beint úr flogfarinum, skifti í súkkluklæðir og fór so beint á súkkluna, og fór so beint aftur upp í luftina. Karina Ottosen kom úr flogfarinum, og setti føturnar á jørðina, og fór so aftur upp í luftina, niðan á Sornfelli.
Karina luttók í einkultstartinum, og hóast at hon ikki súkklaði á sínari egnu súkklu, og hóast at bremsan tók í, so kom Karina smílandi um málstrikuna. Silvur á Oyggjaleikum í triathlon, og silvur í dag í 10 km langa fjalla einkultstartinum.
Í serflokki
Helgi fær góð úrslit úti í stóru verð, og eins og Torkil so koyrur Helgi eisini í sterkasta bólkinum í Danmark. Men meðan Torkil telist millum sterkastu súkklarar í landavegsúkkling, so klárar Helgi seg sera væl í besta bólkinum í fjallasúkkling. Og tí var tað ikki eitt yvirraskilsi, at Helgi bleiv nummar tvey, og var tann, ið var næstur niðan á Sornfelli. Báðir byrjaðu sum heilt ungir at súkkla, báðir eru ágrýtnir, báðir hava ein vilja av stáli, og báðir eru teir í serflokki.
Fýra sekund
Tað tekur umleið fýra sekund at blunka, og tað vóru bara fýra sekund vóru millum triðja- og fjórðaplássið í 10 km langa einkultstartinum.
Hetta var teinurin hjá Jan Hjaltalin Olsen. Jan hevur ment seg nógv seinastu árini, og ein kann siga, at føroysku fjøllini eru “vinirnir” hjá Jan. Hann koyrur smílandi niðan á øll fjøll. Jú hægri, jú betur. Tað var tætt millum súkklararnar, ið kempaðu um bronsuna, men tá allir vóru komnir á mál og dómarin hevði talt saman og trekt frá, so vóru bara fýra sekund, ið skilti eitt pláss á sigurspallinum, og fjóraplássið.
Jan var so spentur um úrslitið, at hann ikki vildi spyrja dómarin um hvør gjørdist nummar trý, og hvør bleiv nummar fýra.
Gunnar Dahl-Olsen tordi at spyrja. Og Gunnar var glaðari um úrslitið enn Jan var. Gunnar vann á Jan við bara fýra sekundum.
- Eri altíð farin eftir gullinum, men kann ikki minnast, at eg havi verið so glaður fyri eitt triðjapláss sum eg var í kvøld. Jú, bronsuheiðursmerkið á Oyggjaleikum á Gurnsey í 2003, var líka so gott, segði Gunnar Dahl-Olsen eftir kappingina.
Frá Marathon til Sornfelli
Ein annar sum eisini nýliga er lendur, er marathon rennarin, sum nú eisini vil royna seg innan súkkling og triathlon.
Jákup Petur Eliasen hevur júst verið í Berlin og runnið marathon. Heilt vist eru vøddarnir moyrir eftir drúgva teinin á asfaltinum í Berlin, men hóast tað, so megnaði prúði maðurin, sum vigar umleið hundrað kilo, at koyra teinin uppá góðar 39 minuttir. Ein góð tíð, og tað vóru fleiri luttakarar sum koyrdu teinin uppá góðar 39 minuttir. Fýra mans koyrdu teinum millum 39 og 40 minuttir. Jákup Petur varð ein teirra, og hann brúkti 39 minuttir og 21 sekund um harða teinin.
Úrslit, Opin bólkur, 10 km einkultstartur
Torkil Veyhe, 27 minuttir og 25 sekund
Helgi Winther Olsen, 30.44
Gunnar Dahl-Olsen, 32.36
Jan Hjaltalin Olsen, 32.40
Andrass Joensen, 34.45
Áslakur Nesá, 35.03
Einar Vang, 35.50
Henrik Kølleskov, 36.38
Tóri Thorleifsson, 39.15
Sigmund Olsson, 39.19
Jákup Petur Eliasen, 39.21
Kjartan Egholm, 39.36
Christian Guttesen, 40.50
Úrslit, kvinnur, 10 km einkultstartur
Birita Poulsen, 44 minuttir og 16 sekund
Karina Ottosen, 48.54


text:
Í hesum døgum hevur NLS summarskeið í Føroyum fyri norðurlendskum lærarum og námsfrøðingum. NLS er – Nordiska Lararorganisationers Samråd – sum er ein samstarvsfelagskapur innan alt útbúgvingarøkið í norðurlondum, har ein av høvuðsuppgávunum hjá felagskapinum er at stuðla uppundir námsfrøðiliga menning innan útbúgvingarumráðið.
Anders Rusk, aðalskrivari hjá NLS bjóðaði mánadagin vælkomin til gestirnar, og Signar í Homrum spældi nøkur løg. Fyrsta kvøldið var døguðri har allir luttakararnir fingu høvi til at møta hvørjum øðrum.
Evnið á hesum summarskeiðnum er lærarayrkið í einum altjóða og støðugt broytandi sjónarhorni. Skeiðið hevur til endamáls at geva luttakarunum viðkomandi vitan um avbjóðingar innan útbúgvingarøkið í framtíðini, og at geva undirvísarum amboð til egnu yrkisleið innan undirvísing. Anders Rusk sjálvur, Haldis Holst úr Education International og Ulf Blossing, professari við fróðskaparsetri í Gøteborg, hildu fyrilestrar um útbúgvingarøkið, meðan Erling Isholm greiddi frá føroyskari søgu, mentan og vinnulívi.
Umleið 135 luttakarar tilsamans úr øllum norðanlondum vóru á skeiðnum í Hotel Føroyum hesar 5 dagarnar, har umframt fyrilestrarnar, eisini hevur verið kjak um hvussu útbúgvingarøkið kann mennast. Arbeitt var í bólkum innan dagstovnaøkið, fólkaskúlan og miðnámsskúlar. Kjakast varð til dømis um lønarviðurskifti, fyrireikingartíð, normeringar, námsætlanir og manglandi námsfrøðingar á arbeiðsmarknaðinum. Endamálið var eisini at deila starvsroyndir, so íblástur kundi fáast við aftur til egið starvsøkið.
Eisini fingu luttakararnir høvi til at fara á ymiskar útferðir, har nakrir av luttakarunum ístaðin ynskti sær at sleppa síggja føroyskar stovnar og hvussu teir virka.


text:
Tekna teg sum lim í Tórshavnar Bátafelag. Trýst á búðmerkið
-
Hvat er á skránnisep21fre2018heldags Húsið útlántHúsið útlántsep 21 heldagssep22lør2018heldags LokahugniLokahugnisep 22 heldags10:00 Felagshúsið opiðFelagshúsið opiðsep 22 kl. 10:00 – 12:00sep24man201820:00 Felagshúsið opiðFelagshúsið opiðsep 24 kl. 20:00 – 23:00sep26ons201820:00 Felagshúsið opiðFelagshúsið opiðsep 26 kl. 20:00 – 23:00sep29lør201810:00 Felagshúsið opiðFelagshúsið opiðsep 29 kl. 10:00 – 12:00okt1man201820:00 Felagshúsið opiðFelagshúsið opiðokt 1 kl. 20:00 – 23:00
-
Tíðindi
- Aðalfundur verður mikudagin 10.okt 2018 kl 1900 19. september 2018
- Lokahugni, verður 22 sep. frá kl 14.00 6. september 2018
- Nýggja lásasystemi til felagshølið 29. august 2018
- Nátaveiðslan fyri limir verður 20 okt 2018 4. august 2018
- Mjófløgg 1. august 2018
- BryggjuDansurin 21 juli 2018 16. juli 2018
- Brúgvar til Kajakkir 3. juli 2018
- Viking Offshore Race 2018 í Voksbotni 3. juli 2018
- Viking Offshore Race 2018 12. juni 2018
- Jan Lamhauge og Kringvarpið spilla bátafólk út. 12. juni 2018
Nýggjastu viðmerkingar
- Høgni Waag Høgnesen til INNBJÓÐING TIL 20 ÁRA HÁTÍÐARHALD.
- Jan Egil Kristiansen til Mjáflaggadagur 29-4-2017
- Marius L. Jensen til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
Konufólkakvølder fyrsta mánakvøld í hvørjum mánaða.
SMS-boðskipaninUm limir ætla at fyriskipa tiltøk fyri felagið so sum siglitúrar, fyrilestrar, ella kunna seg um tiltøk, hevur felagið SMS-boðskipa tøka at senda við. Tegning tríst á: HER
Windyty
Her eru vitbatur@olivant.foFelagshølið opi:
mánadag 2000-2300
Mikudag 2000-2300
Leygarmorgnum 1000-1200
Klokkan
Spam blokeret
Fjarhjálp
Kategoriarkiv: Boð Til Limir
Aðalfundur verður mikudagin 10.okt 2018 kl 1900
Aðalfundur verður mikudagin 10.okt 2018 kl 1900 í húsum felagsins. Skrá sambart lógum felagsins. uppskot, sum ynskjast viðgjørd, skulu verða nevndini í hendi, í seinasta lagi 8 dagar undan fundinum batur@olivant.fo
Lokahugni, verður 22 sep. frá kl 14.00
Hey góðu limir og siglarar Nú er tíðin komin til at hava Lokahugna, og verður hesin 22 sep. frá kl 14.00 Ætlanin er at hava grillir standandi soleiðis at bátafólki grillar sínar egnu búffar, alt tilfar fæst í felagshúsinum. Pylsur og … Læs resten
Nýggja lásasystemi til felagshølið
Ymiskt um skipanina er at lesa á heimasíðumi hjá Trygdartøkni Skipanin er keypt frá Um ynski er at fáa atgongd, so er kravi at: Tú er gjaldandi limur í Tórshavnar Bátafelag Tú hevur email Tú hevur eina smarttelefon. (Aðrar … Læs resten
Nátaveiðslan fyri limir verður 20 okt 2018
ÚTSELT 1,5 havestunga í part Seinasta freist at tegna seg er 26 august
Mjófløgg
So eru mjófløgg aftur at fáa. Kostnaður bert 100 kr. Skriva til ein í nevndini.
Viking Offshore Race 2018
Trýst á myndina so kunna tit lesa meir um Viking OffShore Race 2018 Í tí sambandi royna vit at finna pláss til seglbátarnar. Sum er hava bert 6 meldað til. Vit ynskja við góðvilja frá báta eigarunum, sum liggja “úti … Læs resten


text:
Støðan hjá lundastovninum er farin frá at vera ring til at vera hættislig orsaka av lundafleygi. Hóast hetta, nokta myndugleikarnir at friða lundan.
Sjúrður Hammer og Jens-Kjeld Jensen
Eftir nógvar áheitanir frá serkønum og náttúruverjustovnum bleiv spurningurin um at friða lundan tikin upp í tinginum í 2012. Avgerð bleiv tó tikin um ikki at friða lundan í øllum landinum, men heldur at lata tað upp til einstøku økini at friða hann so nógv og leingi, sum tey ynsktu. Hetta merkti, at nakrar kommunur valdu at friða lundan í eitt ávíst áramál, aðrar í eitt ár í senn, og uppaftur aðrar valdu ikki at friða hann, men fremja heldur sokallaða vísindaliga royndarveiðu.
Í Nólsoy er loyvt at fleyga lunda, tí grannastevnuviðtøkan í 2013 um friðing ikki var gjørd undir røttum fortreytum, og tí ikki er galdandi. Landsstýrið veit hetta, og tí elvir tað til enn størri undran, at viljin til at bjarga einum ikoni í føroyskari náttúru, ikki er til staðar hjá landsins hægstu avgerðartakarum. Vit vilja við hesum vísa á, at stovnurin er so illa fyri, at um bert fáir mans fara út at fleyga lunda í Nólsoy, kann tað fáa sera álvarsligar avleiðingar fyri lundastovnin, og at einasti háttur at bjarga stovninum er at friða lundan, geva tol og fara undir skynsama og burðardygga fleyging, um vend kemur í, og stovnurin gongur upp. Undir ongum umstøðum kann talan um fleyg, fyrr enn lundin hevur fingið pisur í í minsta lagið 3 ár á rað.
Um vit aftur taka Nólsoy sum dømi, vísir nýggjasta stovnsmetingin frá 1997 at tað vóru umleið 35-50.000 lundapør á oynni. Tað er greitt, at stovnurin er minkaður munandi og at so at siga ongin pisa er komin undan seinastu 13 árini. Ein varlig meting vildi verið ein minking á 3% um árið, sum svarar til at stovnurin møguliga liggur um 20-28.000 pør í Nólsoy í dag. Um bara 20 mans fara á fleyg og fáa millum 50-100 lundar hvør, er hetta millum 3-5% av bústovninum. Hetta er ikki burðardygt og merkir, at stovnurin fer at taka longri tíð at koma fyri seg, um umstøðurnar við føðini gerast betri í framtíðini.
Vit halda ikki, at vit longur kunnu góðtaka, at mangul uppá neyva vitan skal verða orsøk til onki at gera. Hóast vit hava roynt at funnið skilagóðar frágreiðingar uppá manglandi handling í landsstýrinum, kemst eftirhondini illa uttan um niðurstøðuna, at tey sum nú sita við maktini hava ein ekstremt líkasælan hugburð til náttúruviðurskifti í Føroyum, og tað kann tykjast sum einastu tilráðingar frá náttúruserfrøðingum, sum fiskimálaráðið hevur lurtað eftir, vóru tær sum søgdu, at vit kundu fiska meir makrel. Vanlagnan hjá sjófuglinum og føroysku náttúruni annars er tann, at hon ikki kann seljast og avreiðast á ein líka lættan hátt sum tilfeingi í sjónum. Um so var, hevði landsstýrið helst givið henni størri ans. Fuglastovnarnir eru tó ikki sørir fyri búskaparligum virði, og tí er tað eitt himmalrópandi paradoks, at ferðavinnan vil marknaðarføra Føroyar sum “unspoilt” samstundis sum vit eru í ferð við at oyða fuglastovnarnar. Eisini verður torført at greiða eftirkomarum okkara frá oyðandi líkasæluni, tá ið vit vóru fullgreið yvir skaðiligu gongdina.
Sum støðan er nú, áttu vit at sett bjargafuglastovnarnar í undantaksstøðu, og sett forboð ímóti allari fuglaveiðu í eitt ávíst áramál. Vit eru væl og virðiliga greiðir yvir, at hetta ikki eru hugalig boð hjá inniløgufólki kring landið, men vit skylda okkara eftirkomarum, at vit ikki av berum gáloysni og líkasælu oyða lundastovnin undir Føroyum. Um ikki sitandi landsstýri tímir ella torir at taka spurningin upp, so vóna vit at onnur, sum geva sær far um føroysku náttúruna, minnast hetta, tá ið valið kemur.


text:
3. X Factor livesendingin fríggjadagin verður eitt rættiligt kvinnukvøld.
Sofie Linde verður aftur vertur aftaná tvær vikur í barnsburðarfarloyvi, og allir luttakarar skulu syngja hitløg hjá kendum songkvinnum.
Í dag er altjóða kvinnudagur, og í tí sambandi verður temaið hesa vikuna "girl power".
Jamie Talbot skal framføria spildurnýggja lagið "Make Me Feel" hjá Janelle Monáe.
Rasmus skal syngja "Godspeed (Sweet Dreams)" hjá amerikanska countrybólkinum Dixie Chicks, ið higartil hava vunnið 13 Grammy-heiðurslønir.
Sigmund skal syngja lagið hjá kendu popstjørnuni Demi Lovato, "Cool for the Summer". Hetta verður ikki fyrstu ferð, at hann framførir eitt lag hjá Demi Lovato, hann sang nevniliga lagið hjá henni, "Confident" til bootcamp.
Vita skal syngja lagið "Only Girl (In the World)" hjá Rihanna.
Thomas Blachman er einasti dómari, ið ikki hevur mist nakran luttakara enn, síðan livisendingarnar byrjaðu. Bólkarnir hjá honum skulu syngja minni kendan tónleik.
Sol & Christian skulu syngja danska lagið "Tænk på et sted" hjá bólkinum Navneløs.
Hjúnini Anne Mette & Tomas skulu syngja "If I stay" hjá bólkinum Chinah, har forsangarin er danska songkvinnan Fine Glindvad.
Bólkurin Place on Earth fara burturfrá tí danska og hava valt at heiðrað bretsku songkvinnuna Kate Bush. Tey skulu syngja 80ara-lagið "Running Up That Hill".
Sí eisini: Sofie Linde aftur sum vertur í X Factor
Kelda: DR


text:
FSF Varpið: Níggju mál í 18. umfari
ítróttur14-08-2018 - 19:49 - Jóanis Albert Nielsen
FSF: HB vann oddadystin í Betri Deildini, og við sigri á AB, vann 07 Vestur sín næsta dyst í ár. Her eru øll málini í 18. umfari í fremstu deildini hjá monnum.
Fríggjadagin vórðu fyrstu dystirnir í 18. umfari í Betri Deildini hjá monnum spældir. Í Klaksvík tók KÍ ímóti HB, og í Havn dystaðust B36 og EB/Streymur. Úrslitið í oddabrakinum millum KÍ og HB gjørdist 1-0 til HB, og í Havn endaði við javnleiki 2-2.
Sunnudagin vóru tríggir dystir á skránni. NSÍ vann 1-0 á heimavølli móti TB/FCS/Royn, og á Skála fór gestirnir úr Víkingi avstað við øllum stigunum. Úrslitið gjørdist 2-0 til Víking. Fimti dysturin var á Dungasandi í Sørvági, har 07 Vestur vann tepran 1-0 sigur á AB.
Í FSF Varpinum niðanfyri ber til at síggja øll málini, sum vóru skoraði í 18. umfari.


text:
Blaðgátan
Bókadeild Føroya Lærarafelags
- Síður: 94
- Útgávuár: 2009
- Upprunamál: svenskt
- Innbinding: innbundin
- Rithøvundur: Martin Widmark
- Myndir: Helena Willis
- Týðari: Sámal Kristian Jacobsen
So kom hon endiliga – 8. bókin í røðini um detektivarnar Lassa og Maiu. Flest øll skúlabørn kenna vinfólkini, sum altíð eru úti fyri onkrum sera spennandi. Í Blaðgátan er Válavíkarblaðið farið at skrivað undarligar greinir um íbúgvarnar í Válavík. Í yvirskriftunum stendur m.a. at lærarin hevur snýtt í skúlanum, løgregluovastin hevur stolið súreplir og mangt annað, sum Maia og Lassi ikki fáa seg sjálv at trúgva. Tí seta tey sær fyri at finna fram til, hvør tað er, ið skrivar greinirnar. Ein spennandi bók til børn í aldrinum 7- 10 ár.


text:
Kryptalportalurin. William Wenton 2
Bókaklubbin
- Síður: 268
- Útgávuár: 2017
- Upprunamál: norskt
- Innbinding: heft
- Rithøvundur: Bobbie Peers
- Myndir: Nikolai Lockertsen (perma)
- Týðari: Elsa Birgitta P. Petersen
William er aftur á Læristovninum. Her er alt øðrvísi: Her eru portursbann og vaktir allastaðni. So fer ymiskt løgið at henda. Hví fær William hesi sterku herðindini? Og hvør er hesin myrki skapningurin, sum roynir at koma í samband við hann? Alt førir fram ímóti kryptalportalinum. Men hvat er har í grundini?
Søgan um William Wenton er eitt fantastiskt ævintýr við nógvari ferð. Fyrsta bók, Luridiumstjóvurin, er longu seld í 36 londum.


text:
Nýtsla
Neyðrakettir og neyðbluss eiga bert at vera nýtt, um manningin er í neyð. Bíða altíð við seinastu rakettini/blussinum til sannlíkindi eru fyri at onkur fer at síggja hetta, t.v.s. tá tú sært eitt skip ella eina trylu. Her kanst tú lesa um, hvussu neyðrakettir og -bluss skulu handfarast á rættan hátt.
Rakettir skulu sendast, soleiðis at tær síggjast
Send altíð rakettir við vindinum í ein vinkul, ið víkur 15° frá at vera loddrætt. Send eina rakett í senn – tær brenna í uml. 40 sekund.
Nýtir tú neyðrakettir við stuttari brennitíð (t.d. signalpistólar), skalt tú skjóta 2 rakettir eftir hvørja aðra við uml. ½ min. ímillum. Á hende hátt leggja fólk merki til ta fyrru og tann seinna raketting ger greitt at tú veruliga ert í neyð.
Virkar rakettin ikki í fyrstu syftu, eigur tú ikki at nærkast henni aftur. Tveit rakettina á sjógv skjótast gjørligt.
Hondbluss – ansa eftir fingrunum
Hondbluss eigur at verða hildið í strektum armi út yvir lúnningina á skipinum ella bjargingarbátinum, soleiðis at tú ikki fært glóðir á teg. Halt fingrarnar á handtakinum, tí sjálvt rørið kann gerast rættiliga heitt. Fært tú ikki eld í blussið, skalt tú tveita tað so langt sum møguligt frá bátinum. Hygg aldri niður í eitt neyðbluss eftir at tú hevur fest eld í tað - nógv bluss hava eina seinking uppá 3 sekund.
Goym ikki rakettir og bluss í hita ella fukti
Øll ljós- og roykbluss kunnu spreingjast í luftina. Halt tey tí burtur frá sólarljósi og hita. Tryggja tær eisini at tey ikki gerast fuktig, tí tá kann verða ómøguligt at fáa eld í tá umræður.


text:
- 22Shares
Móttøka í Mentanarhúsinum mánadagin 23. apríl kl. 15.00 – 17.00
Í sambandi við at Fuglafjarðar kommuna verður 100 ár sum sjálvstøðug kommuna í ár, útgevur Posta tvey frímerki við forvitnisligum myndevnum úr Fuglafirði. Í hesum sambandi verður skipað fyri almennari móttøku.
Svanbjørg Manai leiðari á Frímerkjadeildini hjá Posta bjóðar vælkomin. Suffía Nón, ið hevur sniðgivið frímerkini og sum stendur aftanfyri ”Fjord” www.fjord.fo, verður til staðar. Steffen Stummann Hansen fornfrøðingur og Kristina Gry Berg frá kunningar-stovuni greiða stutt frá søgunum aftanfyri frímerkini. Til ber til at ogna sær frímerkini hendan dagin. Góðbitar og okkurt at leska sær við frá Muntra verður at fáa og næmingar úr sangleikabreytini hjá Fuglafjarðar skúla framføra nøkur løg frá Tarzan-leikinum.
Tiltakið er ókeypis
Bæði børn og vaksin eru hjartaliga vælkomin!
Posta og Fuglafjarðar Kommuna


text:
Mínrokning sendir hvønn mánaða umleið tann 25. gjaldsyvirlit út við postinum til teir kundar, sum ikki hava Netbanka.
Allir kundar kunnu innrita í www.minrokning.fo, og har m.a. síggja sítt gjaldsyvirlit online.
Um tað er alneyðugt hjá tær framyvir eisini at móttaka gjaldsyvirlit í postinum, so kanst tú venda tær til tín peningastovn og fáa hetta skrásett til næstu ferð.
Vert er eisini at leggja til merkis, at gjaldsyvirlitið frá Mínrokning einans vísir sjálvvirkandi krøv frá teimum virkjum, sum senda umvegis føroysku gjaldsloysnina Mínrokning. Tey krøv, sum verða send umvegis donsku gjaldsloysnina Betalingsservice, síggjast á øðrum gjaldsyvirliti. Sostatt eru tað nakrir kundar, sum framyvir fara at fáa tvey gjaldsyvirlit (eitt frá Mínrokning og eitt frá Betalingsservice).
Um tú hevur NemID ella Mínlykil, innritar tú bara umvegis leinki í ovara høgra horni.
Tú fær eitt sera gott yvirlit yvir tínar rokningar:
Tú fær eitt sera gott yvirlit yvir allar tínar rokningar:
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Við mínrokning fært tú eina heildarloysn
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Við mínrokning sleppur tú undan skeivt skrásettum rokningum


text:
Ein sparibússa í flokshølinum
Tað er nógvar 10-túsund krónur at spara í el- og orkurokningum. Minni koltvíilta fer út, og tað er betri fyri umhvørvið. Spyr okkum – og spar pengar.
Til dømis ber til at minka um orkunýtsluna í einum flokshøli við heili 550 m3 gas um árið, samstundis sum inniklimaðið er munandi betrað. Umsjónarfólkið hevur eisini munandi lættari við at stýra hitanum og inniklimanum.
550 m3 gas svarar til eina minking á 1,3 tons.
Okkara donsku samstarvsfelagar kunnu skjalfesta stórar sparingarmøguleikar við albøting (optimering). Til dømis eru gjørdar royndir á einum vanligum skúla. Úrslitið vísir eina árliga orkusparing á 4.500 krónur fyri hvørja skúlastovu. Og harafturat er inniklimaðið munandi betrað.


text:
Við flutningstrygd kanst tú tryggja góðsið í sambandi við skaða, sum hendir undir flutningi - bæði vinnuliga og privat.
Til ber at tekna einstakar flutningstryggingar, tá eitthvørt skal flytast antin innanlands, til landið ella av landinum. Somuleiðis eru vit til reiðar at gera fasta avtalu um trygging av flutningi, sum er lagað eftir júst tykkara tørvi.
Mett verður um tryggingartørvin í hvørjum einstøkum føri, fyri at vit á tann hátt kunnu bjóða nøktandi trygging til einhvønn flutning.
Vit leggja altíð áherðslu á at veita góða og nágreiniliga ráðgeving, soleiðis at tú fært eitt greitt yvirlit yvir tínar tryggingarmøguleikar, og hvat tryggingin fevnir um. Tosa við okkum og fá eitt óbindandi prát um møguligar tryggingarmøguleikar.
Ring til okkara á 358100
Skriva til okkara á vinna@trygd.fo
Faldari um Vinnutrygd (verður dagførdur)
Fylg okkum á Facebook
Boða frá skaða her


text:
Í morgin er aftur sunnudagur. Familjuguðstænasta er í Fríðrikskirkjuni kl. 11.00. Tí verður eingin sunnudagsskúli kl. 14.00, í morgin. Møti verður kl. 18.00. Á møtinum kemur Alfred Olsen at boðaLes meira
Bønarløta og bíbliutími
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Hildugunn Steinhólm, sum kemur at hava bíbliutíman. Øll eru hjartaliga vælkomin.
Sunnudsgsskúli og møti í morgin
Sunnudagsskúlin byrjar kl. 14.00. Í morgin fara vit at hoyra um Guðs navn. Guðs navn er heilagt, hvat merkir tað? Tað fara vit at hoyra nærri um á sunnudagsskúlanum íLes meira
Bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Jaspur Langaard sum hevur bíbliutíman. Øll eru hjartaliga vælkomin.
Sunnudagsskúli og møti í morgin
Sunnudagsskúlin byrjar kl. 14.00. Í morgin fara vit at hoyra um eina einkju sum bara átti ein son, og hesin sonur hennara doyði. Men so fara vit at hoyra umLes meira
Bønarløta og bíbliutími í annaðkvøld
Bønarløtan byrjar kl. 19.30 og bíbliutímin kl. 20.00. Í annaðkvøld verður tað Marjan K. Nielsen sum kemur at hava bíbliutíman. Øll eru hjartaliga vælkomin.
Familjumøti; eingin sunnudagsskúli
Í morgin verður Familjumøti kl. 17.00. Á Familjumøtinum fara vit at hoyra úr Bíbliuni sum Jaspur Langaard kemur at greiða okkum frá, vit fara at hava eina spurnarkapping, og so faraLes meira
Bíbliutími í annaðkvøld
Bønarløta og bíbliutími vera í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Hilmar Højgaard sum kemur at hava bíbliutíman. Øll eru hjartaliga vælkomin
Sunnudagsskúli og møti í morgin
Sunnudagsskúli og møti verða í morgin. Sunnudagsskúlin byrja kl. 14.00. Í morgin fara vit at hoyra um brúdleypið í Kána, sum var tað fyrsta undiri sum Jesus gjørdi. Møti byrjarLes meira
Bønarløta og bíbliutími í annaðkvøld
Bønarløtan byrjar kl. 19.30 og bíbliutímin kl. 20.00. Í annaðkvøld verður tað Ingrid Hansen sum hevur bíbliutíman. Øll eru hjartaliga vælkomin.
Sunnudagsskúli og møti
Sunnudagsskúli og møti verður í morgin. Sunnudagsskúlin byrjar kl. 14.00. Møti byrjar kl. 18.00. Í annaðkvøld fáa vit vitnisburð frá Regin Jacobsen og Høgna Hansen. Øll eru hjartaliga vælkomin.
Bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Randi Joensen sum hevur bíbliutíman. Øll eru hjartaliga vælkomin.


text:
Vel ímillum fleiri ymisk sløg av kømurum
Øll kømur umborð á MS Norrønu, hava egið wc, bað við brúsu og sjónvarp - men eru annars ymisk á annan hátt; 1 suita, luksus-kømur við dupultsong umframt kømur við 2 ella 4 koyggjum, har møguleiki er at velja um tú ynskir kamar við vindeyga ella ikki.
Niðanfyri kannst tú lesa meira um tey ymsu kømurini. Øll kømur eru uppreidd við seingjarklæðum og hava handklæði. Fylgjandi rásir verða vístar í sjónvarpinum: DR1, DR Ramasjang, Info-kanal og vevmyndatól, har tú fært møguleika at fylgja við útsýninum yvir Norðuratlantarhavið á allari ferðini. Myndin omanfyri, vísir eitt av okkara luksus-kømurum.
Kundi tú hugsa tær at ferðast í einum av teim 12 luksuskømurunum - ella einum av teim 19 dupultkømurunum, er ráðiligt at bíleggja í góðari tíð – tí hesi kømur verða skjótast útseld.
Um tú velur eitt kamar við vindeyga, er møguleiki at keypa tær minibarr.
Vit gera vart við at kamarsbýtið, tvs. hvar í skipinum tú fært títt kamar – verður gjørt umborð á skipinum stutt undan fráferð – og at tað er ikki møguligt at bíleggja ávíst dekk ella kamarsnummar. Um tú ynskir at kunna teg meir um ymsu dekkini á skipinum, so er møguleiki at gera tað her.


text:
Øll frágreiðingin (gjørd várið 2013) samlað fæst niðanfyri:
Arbeiðið hjá Fólkaheilsuráðnum tekur støði í
LÍVSNØGDSEMI - kanning á vári 2013
Pdf-útgávuna fæst niðast á síðuni:
“Tað góða lívið. Fólkaheilsuráðið setti sær í fjør (2012) fyri at
kanna, hvussu føroyingar trívast í Føroyum. Til endamálið valdi FHR at nýta
kanningina “Better life initiative” hjá OECD. Vit kunnu í stóran mun fegnast um
úrslitini av kanningini, sum seta Føroyar á fremstu røð innan fleiri av teimum
ellivu økjunum, sum kanningin setir sjóneyku á. Innan fýra av ellivu økjum
liggja Føroyar á fyrsta plássi. Innan onnur trý øki liggja Føroyar millum trý
tey ovastu londini, umframt at vit á sjey øðrum økjum eru millum fremstu lond.
Innan tvey øki megna vit kortini ikki at vera við millum tey fremstu. Hetta er
innan inntøku og útbúgving. Herfyri skýrdi OECD Australia sum heimsins
eydnusamasta land, og nøkur av okkara grannalondum vóru ímillum tey tíggju
eydnusamastu londini í heiminum. Við
hesum úrslitinum kunnu vit tískil vænta, at vóru Føroyar partur av hesi alheims
kanning, so lógu vit eisini millum hesi lond”.
Føroyar besta land í heiminum.pdf


text:
Danjal av Rana 13.11.2017 (20:24)
Annika er bjóðað til Ísraels
Á fundi seinnapartin í dag hitti Annika Olsen, borgarstjóri, ísraelska varasendiharran, Eyal Lampert, sum er á Føroyavitjan. Varasendiharrin er í Føroyum, nú ísraelsk filmsstevna er í høvuðsstaðnum.
Í summar var táverandi sendiharrin, Barukh Binah, á vitjan í Føroyum, og vitjanin í dag tók táttin upp frá góða prátinum, sum borgarstjórin fekk við fyrrverandi sendiharran. Á fundinum í dag segði varasendiharrin, at Tórshavnar kommuna er boðin við til ráðstevnu, sum verður í Jerúsalem í 2018. Ein almenn innbjóðing til Anniku Olsen um at taka lut í ráðstevnuni er ávegis frá varaforseta Ísraels.
Á ráðstevnuni savnast borgarstjórar úr ymiskum londum at tosa um millumtjóða samstarv, knýta vinabond millum høvuðsstaðir í Amerika, Evropa og øðrum heimspørtum umframt at ljós verður varpað á vinnumenning.
Og vinnumenning er eitt øki, sum Ísraelska sendistovan og borgarstjórin í Tórshavnar kommunu fegin vilja hyggja nærri at. Íverksetaramentanin í Ísrael er sterk, og í høvuðsstaðnum verður áhaldandi arbeitt við at geva íverksetaramentanini rúmari ræsur.
Umframt hetta umrøddu borgarstjórin og ísraelski varasendiharrin eisini onnur mál av felags áhuga.
Á myndini: Eyal Lampert, varasendiharri Ísraels, og Annika Olsen, borgarstjóri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Føroysk shippingvinna verður niðurlagað og arbeiðspláss fara at hvørva
Sum víst varð á í Degi & Viku í gjárkvøldið, er føroyska reiðaríið Frakt & Sand farið undir tilgongdina at flagga skip teirra úr Føroysku Altjóða Skipaskránni (FAS). Orsøkin til hetta er, at Føroya Fiskimannafelag ikki vil gera sáttmála fyri teir útlendigar, sum eru við m.a. skipum hjá Frakt & Sand. Henda støðan hjá Føroya Fiskimannafelag rakar bara skip, sum eru skrásett í FAS, og sum hava føroyskar eigarar. Skip við útlendskum eigarum verða ikki rakt av atburðinum hjá Fiskimannafelagnum.
At partar av manningunum við føroyskum skipum eru útlendingar er neyðugt, tí veruleikin er tíverri so, at tað mangla føroyingar, sum hava førleikar sum fulltiknir dekkarar innan handilsskipaflotan.
Vanligt er, at útlendingar við skipum í altjóða skipaskráum verða løntir í mun til lønarstøðið í heimlandi teirra. Spurnartekin verða ikki sett við hesa mannagongd, og tað er vanligt hjá manningarfeløgunum í londunum kring okkum at gera tílíkar sáttmálar. Eisini altjóða fakfelagssamstarvið International Transport Workers’ Federation (ITF), har Føroya Fiskimannafelag saman við hinum báðum manningarfeløgunum eisini er limur, heldur gjølla eyga við viðurskiftunum hjá manningum í altjóða handilsskipavinnuni, og hevur tí gjørt nakrar standardsáttmálar, sum liggja sum minstamark fyri, hvat semja kann gerast um.
At føroyingar og útlendingar ikki verða løntir eftir sama sáttmála, er tað sostatt einki løgið í. Tað er soleiðis, henda vinnugreinin virkar um allan heimin, og tað er soleiðis føroyski parturin av vinnugreinini eisini má vera skipaður um føroysku reiðaríini skulu vera kappingarfør. Shipping sum vinnugrein er pr. definitión ein altjóða vinna, og shipping í Føroyum er ein vinnugrein í vøkstri, men hon er tó ógvuliga lítil í altjóða høpi. Vit eru ikki so stór, at vit klára at broyta spælireglurnar, tí mugu vit til eina og hvørja tíð fylgja teimum. Gera vit ikki tað, so missa vit kappingarføri, og vinnugreinin doyr, áðrenn hon veruliga er komin fyri seg.
Tað eru hesar fortreytir Føroya Fiskimannafelag, sum einasta manningarfelagið, ikki vil góðtaka, og Føroya Fiskimannafelag livir tí ikki upp til sína ábyrgd og sína skyldu sum fakfelag at syrgja fyri skipaðum viðurskiftum og at tryggja føroysk arbeiðspláss.
Partarnir á hesum altjóða arbeiðsmarknaðinum – reiðarafelag og manningarfeløg – hava eina ábyrgd av og eina skyldu til at fáa vinnugreinina skipaða og at vaksa, soleiðis at fleiri størv verða skapt, og soleiðis at samfelagsliga ískoytið veksur. Gera vit ikki tað, skal ongin ivi vera um, at reiðaríir ikki fara at velja FAS sum ein møguleika, vinnugreinin verður niðurlagað og arbeiðspláss hvørva.
Tað eru fyrstu teknini uppá hetta, sum vit nú síggja.
Útvið 1350 sjófólk eru við skipunum hjá limareiðaríum í Reiðarafelagnum fyri Farmaskip (RFF), har eisini Frakt & Sand er limur. Av hesum eru umleið 600 føroyingar, knapt 400 úr hinum norðanlondunum og umleið 350 aðrastaðni frá.
Afturat hesum eru umleið 300 størv á landi. Tey allarflestu av skipunum, talan er um, eru undir FAS.
Tað hevur týdning fyri RFF, at hetta økið verður skipað, soleiðis at útlendingum umborð á FAS-skipum við føroyskum eigarum verða tryggjaðar greiðar og fastar lønar- og setanartreytir. RFF hevur tí fleiri ferðir víst Føroya Fiskimannafelagi á, at vit eru sinnað er gera okkara fyri at fáa ein sáttmála fyri útlendingar við FAS-skipum við føroyskum eigarum, og hevur eisini víst á ávísar leistir, sum kundu verið brúktir. Føroya Fiskimannafelag hevur tó als ikki vilja tosað um nakran av hesum møguleikum.
Heldur vil Føroya Fiskimannafelag at skipini flagga út við tí avleiðing, at eisini føroyingarnir við skipunum koma undir verri treytir.
Slagorðið hjá Føroya Fiskimannafelag er sambært heimasíðu teirra, at felagið “Verjir sjónarmið sjófólksins.” Um Fiskimannafelagið veruliga meinar hetta, er tað einasta rætta, at felagið sessast við samráðingarborðið at samráðast um sáttmála fyri útlendingarnar við føroysku handilsskipunum. At trýsta reiðarí og sjófólk úr FAS tænur ongum endamáli.
16. mars 2018
Reiðarafelagið fyri Farmaskip


text:
Frítíð og frídagar skúlaárið 2018/2019
Heystfrítíð: Leygardagin 13. okt. - sunnudagin 21. okt.
Jólafrítíð: Fríggjadagin 21. des. - sunnudagin 6. jan.
Frídagur: Týsdagin 5. mars
Páskafrítíð: Leygardagin 13. apríl - mánadagin 22. apríl
Flaggdagur: Hósdagin 25. apríl
Dýri Biðidagur: Fríggjadagin 17. mai
Kr. Himmalsferðardagur: Hósdagin 30. mai
Grundlógardagur: mikudagin 5. juni
Hvítusunnufrítíð: Leygardagin 8. juni - mánadagin 10. juni
Summarfrítíð: Fríggjadagin 28. juni - sunnudagin 18. aug.
Allir nevndu dagar vera roknaðir sum frídagar.
Í skúlaárinum 2018/19 er 1 dagur til taks, ið leiðsla skúlans leggur í samráð við skúlamyndugleikarnar á staðnum.


text:
Alvi Hjelm luttók fyri løtu síðani í finaluni í 400 metra blandaðari svimjing, á Danish Open 2018, og varð har nummar 4 við tíðini 4:31.50. Hetta er besta tíð hjá Alva síðani Danish Open 2016, sí yvirlitið her.
Tag: Danish Open 2018
Óli og Alvi til Danish Open 2018
Í ovurmorgin byrjar Danish Open 2018, sum er stóra úttøkustevnan hjá dønum til altjóða meistarastevnur í summar, við luttøku av eisini svimjarum úr øðrum londum. Fyri Føroyar luttaka teir báðir Óli Mortensen og Alvi Hjelm, báðir við møguleika at taka heiðursmerki.
Landsliðið til Bergen Swim Festival 2018, heldur enn Danish Open
Sum flestum kunnugt, so er vandi fyri stórum verkfalli ella verkbanni á danska arbeiðsmarknaðinum, um somu tíð sum Danish Open 2018 skal vera í Keypmannahavn. Svimjisamband Føroya hevur tí tikið avgerð um heldur at senda úttiknu svimjarar til Bergen Swim Festival 2018, sum í ár er sama vikuskifti sum Danish Open.
Continue reading Landsliðið til Bergen Swim Festival 2018, heldur enn Danish Open
Úttøka til Danish Open 2018
Starvsnevnd SSF hevur samtykt at taka út fylgjandi 20 svimjarar til Danish Open 2018, sum verður í Bellahøj Svømmestadion í Keypmannahavn hin 12. til 15. apríl 2018:
- úr Havnar Svimjifelag: Alvi Hjelm (1996), Beinta P. Debes (1997), Eyðrið Mortensen (2003), Johan N. Dam (2002), Lena Rannváardóttir (1998), Marius I. Gardshodn (1998), Niels Nattestad (1998), Óli Mortensen (1996), Vár E. Eidesgaard (2001)
- úr Ægir: Barbara Debes (2002), Rebekka Trygvadóttir (2004), Rókur Trygvason (2000), Signhild Joensen (2000), Sólvá A. Sigurðsson (2002)
- úr Suðuroyar Svimjifelag: Alisa Vestergård (2003), Rani Jacobsen (2001), Róland Toftum (1998), Sára R. Nysted (2001)
- úr svimjifelagnum Reysta: Ásbjørg Hjelm (1999)
- úr svimjifelagnum FLOT: Birita Debes (1995)
Svimjararnir fáa sum upptakt til hesa luttøku bjóðað luttøku eisini á venjingarlegu í Vági, vikuskiftið hin 16. til 18. mars 2018, undir leiðslu av sínum venjarum og Páli Joensen.
Føroyskt landslið til Danish Open 2018
Starvsnevnd SSF samtykti við ársbyrjan at vilja senda eitt føroyskt landslið til Danish Open 2018, sum er týdningarmesta úttøkustevna hjá dønum til langgeilastevnur um summarið. Hetta sum fyrsta stig í eini miðvísari ætlan, at fáa so góðan møguleika sum gjørligt fyri úttøku av føroyskum svimjara eisini til OL í Tokyo í 2020.


text: Skeiðbundna skipanin (á enskum: the periodic table) er ein skipan við øllum frumevnunum sett upp í bólkar og periodur, sett upp í teigar. Hvør av teigunum umboðar eitt frumevni, og hvør perioda umboðar tal av skølum. Frumevni í sama bólki hava somu elektronsamanseting í uttasta skali og hava tí ofta eins evnafrøðiligar eginleikar. Frumevnini eru sett upp í rað eftir atomnummari, t.v.s. hvussu nógvar protonir eru í kjarnanum á atominum. T.d. hevur jarn (Fe) atomnummar 26 og eru sostatt 26 protonir í kjarnanum.


text:
Síður
Tíðindaevnir
- Allar útbúgvingar
- Aðrar útbúgvingar
- Búskapar- og leiðsluútbúgvingar
- Byggitøkniligar útbúgvingar
- Hugvísindaligar útbúgvingar
- IT útbúgvingar
- Miðnámsútbúgvingar
- Náttúruvísindaligar útbúgvingar
- Pedagogútbúgvingin
- Røktarútbúgvingar
- Samfelagsvísindaligar útbúgvingar
- Sjóvinnuútbúgvingar
- Stakskeið
- Tíðindi
- Vælveruútbúgvingar
Tíðindasavn
- august 2018
- marts 2018
- december 2017
- februar 2017
- december 2016
- november 2016
- oktober 2016
- juli 2016
- juni 2016
- februar 2016
- januar 2016
- december 2015
- oktober 2015
- september 2015
- juni 2015
- april 2015
- marts 2015
- februar 2015
- januar 2015
- november 2014
- oktober 2014
- august 2014
- juli 2014
- marts 2014
- februar 2014
- januar 2014
- november 2013
- oktober 2013
- september 2013
- august 2013
- juli 2013
- juni 2013
- maj 2013
- april 2013
- marts 2013
Leita
-
Kalendarinsep24man13:00 Bindikonurnar brúka stóra høliðBindikonurnar brúka stóra høliðsep 24 kl. 13:00 – 16:00Bindikonurnar binda í stóra hølinum í Fjarlestrardeplinum hvønn mánadag kl. 13-16.okt1man08:00 Pedagogflokkurin nýtir húsið til...Pedagogflokkurin nýtir húsið til...okt 1 kl. 08:00 – 17:00Pedagogflokkurin nýtir húsið til undirvísing alla vikuna mánadag til fríggjadag kl. 8 til 17.13:00 Bindikonurnar brúka stóra høliðBindikonurnar brúka stóra høliðokt 1 kl. 13:00 – 16:00Bindikonurnar binda í stóra hølinum í Fjarlestrardeplinum hvønn mánadag kl. 13-16.okt2tirs08:00 Pedagogflokkurin nýtir húsið til...Pedagogflokkurin nýtir húsið til...okt 2 kl. 08:00 – 17:00Pedagogflokkurin nýtir húsið til undirvísing alla vikuna mánadag til fríggjadag kl. 8 til 17.okt3ons08:00 Pedagogflokkurin nýtir húsið til...Pedagogflokkurin nýtir húsið til...okt 3 kl. 08:00 – 17:00Pedagogflokkurin nýtir húsið til undirvísing alla vikuna mánadag til fríggjadag kl. 8 til 17.
-
Seinastu tíðindi
-
Hægri fjarlestur á Glasi16 august, 2018Um nóg nógv tekna seg, fara Glasir og Fjarlestrardepilin í Read More »
-
Sosiala Akademiútbúgvingin á Fjarlestrardeplinum21 marts, 2018Fjarlestrardepilin í Vági hevur seinasta árið arbeitt við at fáa Read More »
-
Lesandi atgongd til hølir um jólini01 december, 2017Eins og undanfarin ár, kunnu lesandi um jólini ókeypis brúka Read More »
-
Vil tú lesa sosial-ráðgeva sum fjarlesandi?02 februar, 2017Stórur áhugi er í at lesa sosial-ráðgeva sum fjarlesandi. Av Read More »
-
Íverksetan á ferð – í Vági 5. des.01 december, 2016NB! Tiltakið er flutt í Miðlatún, mánadagin 5. des. frá Read More »
-
Leiti orð2014 2015 2016 Allar útbúgvingar arkitektur Bachelor bioanalytikara búskaparútbúgvingar Danmark ergoterapeaut Ferðastuðul fysioterapeaut Føroya Handilsskúli Kambsdalur Føroyar innrættingar arkitektur innrættingar ráðgevi IT-útbúgving Kost pilot kostráðgevi leiðsluútbúgvingar lestrarstuðul lærari Master merit-útbúgving Miðnámsútbúgvingar Norra Námfrøðingur námsfrøði Ongland Pedagog røktarútbúgvingar samfelagsvísindaligar útbúgvingar sjúkrarøktafrøðingur sosial ráðgevi stakskeið Studni stuðul SU Svøríki Sálarfrøði tekning Tíðindi Vælveruútbúgvingar web-mennari zoneterapeaut


text:
Ársaðalfundur í Rithøvundafelag Føroya 30. mars 2008
Silkiveingir –
Sein heystsól
dreymum lík.
Umskiftingarmundið:
alt, ið var, forferst.
Okkurt spyrst, síðan
kanska.
Silkiveingir
í seinari sól.
Úr: Regin Dahl: Elliskekar, Orð og løg, 1988
Limatal
Síðan seinasta aðalfund er ein av limum felagsins farin. Regin Dahl andaðist fyri júst einum ári og einum degi síðan, 29. mars 2007. Hann gjørdist 88 ára gamal. Regin Dahl hevur havt stóran týdning fyri føroyskan skaldskap, og hann hevur verið og er føroyskum rithøvundum ein fyrimynd. Hartil hevur hann verið Føroyum og føroyskum bókmentum eitt gott umboð uttanlands, serstakliga í Keypmannahavn, har hann búleikaðist tað mesta av ævi síni.
Seks nýggir limir eru komnir í felagið, og limatalið er nú 105. Fleiri virknir rithøvundar og týðarar eru ikki limir, og ein av uppgávunum felagsins verður at seta seg í samband við hesi og bjóða teimum limaskap. Fráfarandi nevndin hevur á nevndarfundi viðgjørt treytirnar fyri upptøku í felagnum, nú bæði arbeiðs- og útgávuhættir eru munandi fleiri í mun til fyrr. Semja var um, at hetta er eitt mál, sum aðalfundurin eigur at taka støðu til, og tí er ætlanin at taka hetta upp undir punktinum "Ymiskt".
Nevndin
Síðan seinasta aðalfund hevur nevndin havt 12 fundir.
Á aðalfundinum í fjør stóðu Heðin M. Klein og Zakarias Wang fyri vali. Heðin bað seg undan at verða afturvaldur, og varð Arnbjørn Ólavsson Dalsgarð valdur í nevndina fyri hann. Zakarias varð afturvaldur. Fyrsti tiltakslimur varð vald Lydia Didriksen, annar tiltakslimur Guðrun Gaard.
Á fyrsta nevndarfundi eftir aðalfundin skipaði nevndin seg við Arnbjørn Ólavsson Dalsgarð sum formanni, Carl Jóhan Jensen sum næstformanni, Vidu Akselsdóttir Højgaard sum skrivara, Zakariasi Wang sum kassameistara og Lydiu Didriksen sum nevndarlimi (fyri Marjuna Syderbø Kjelnæs).
Umboð í nevndum og grunnum
Rithøvundafelag Føroya hevur hesi umboð í hesum nevndum:
Í starvsnevndini og umboðsráðnum fyri LISA ávikavist Oddfríður Marni Rasmussen og Carl Jóhan Jensen.
Í starvsnevndini og umboðsráðnum fyri Fjølrit ávikavist Sigmund Poulsen og Gunnar Hoydal
Í M.A. Jacobsen nevndini Gunnar Hoydal. Gunnar Hoydal hevur heitt á felagið um at velja eitt nýtt umboð fyri seg í nevndina.
Í málnevndini Heðin M. Klein. Varalimur er Ebba Hentze
Í tilmælisnevndini til Bókmentavirðisløn Norðurlandaráðsins Bergur D. Hansen (formaður), Ann Ellefsen (vald í 2007 fyri Turið Sigurðardóttir) og Kinna Poulsen (vald í 2008 fyri Guðruna Gaard).
Í nevndini, ið viðger umsóknir um at týða úr føroyskum í norðurlendsk mál Heðin M. Klein. Í nevndini sita eisini Guðrun Gaard, sum er forkvinna og umboð Mentamálaráðsins, og Kristina Petersen, sum er umboð Bókavarðafelagsins.
Í umboðsráðnum fyri Regnhlíf, ið er paraplyfelagsskapur fyri norðurlendskar barna- og ungdómsbókarithøvundar Marjun S. Kjelnæs. Varalimur er Dánial Hoydal
Í nevndini fyri verkætlanina Listaleypurin Rakel Helmsdal, varaumboð skal veljast.
Tríggjar seinast nevndu nevndirnar eru nýggjar og fóru allar til verka í 2007.
Frá umboðum felagsins í hesum nevndum eru til aðalfundin komnar inn frágreiðingar um virksemið seinasta árið. Tær skrivligu frágreiðingarnar verða lagdar sum fylgiskjøl til ársfrágreiðingina. Tær munnligu frágreiðingarnar, sum verða givnar her á aðalfundinum, verða førdar í gerðabókina fyri aðalfundin.
Starvsviðurskifti hjá rithøvundum og týðarum
Týðaragrunnur Landsins:
Stutt eftir síðsta aðalfund vóru umboð fyri Rithøvundafelagið boðin á fund við mentanarnevnd Føroya Løgtings um uppskot Tjóðveldisins til samtyktar um Týðaragrunn Landsins, sum Føroya Løgting seinni samtykti. Umboð felagsins, Hanus Kamban og Arnbjørn Ólavsson Dalsgarð, greiddu frá ymiskum í sambandi við tað at týða og bóru fram niðurstøðuna frá aðalfundinum í 2007 viðvíkjandi Týðaragrunninum, tá avgjørt varð at mæla til, at Týðaragrunnurin fekk sína sjálvstøðu kontu, óhefta av játtanini til Mentanargrunn Landsins. Sum flestu kunnugt er løgtingsfíggjarlógin fyri 2008 ikki samtykt enn, so til ber ikki at siga, hvørja lagnu málið fær, men í upprunaliga fíggjarlógaruppskotinum vórðu 600.000 krónur játtaðar afturat til Mentanargrunn Landsins, og í viðmerkingunum stóð, at hesir pengar eftir ætlan skulu brúkast til týðingar. Sostatt var áheitanin frá Rithøvundafelagnum ikki tikin til eftirtektar. Men í samgonguskjalinum hjá nýggju samgonguni stendur, at "týðaragrunnurin verður skipaður sum ein konta á fíggjarlógini, men verður umsitin av Mentanargrunninum," og er hetta betur í samsvari við ynski Rithøvundafelagsins. Eisini samsvarar hetta betur við tað uppskot, sum varð lagt fram á aðalfundinum hjá LISA, um bygnaðarbroytingar fyri Mentanargrunn Landsins (sí fylgiskjal). Rithøvundafelagið kann ikki annað enn fegnast um tey framstig, sum hend eru á hesum øki í farna ári.
Málstevnunevndin:
Umboð fyri Rithøvundafelagið vóru 20. apríl 2007 á fundi við Málstevnunevndina, sum hevði fingið til uppgávu at gera eitt álit um almennan málpolitikk í Føroyum. Umboð felagsins á fundinum vóru Carl Jóhan Jensen og Arnbjørn Ólavsson Dalsgarð. Fundurin gjørdist bæði drúgvur og góður, og nú nevndin hevur handað landsstýrismanninum í mentamálum álitið, ið hevur fingið heitið Málmørk, eru har fleiri tilmæli, sum kunnu bøta um korini hjá føroyskum rithøvundum, eitt nú verður mælt til, at rithøvundar og listafólk koma á løgtingsfíggjarlógina við 1 mió. krónum árliga, at játtanin til Mentanargrunn Landsins verður tvífaldað, at fíggjarligur stuðul verður latin til at týða útlendskar leikir og at føroysk skrivandi fáa betri atgongd til orðabøkur á alnetinum, har eisini málsligir fyrispurningar kunnu verða avgreiddir eftir stuttari tíð. Aftur her kann Rithøvundafelagið ikki annað enn fegnast um ta rúmd, rithøvundar fáa í álitinum.
Norðurlendski týðarastuðulin:
Á evnistingi undir heitinum "Nordisk Kulturforum om litteratursamarbeidet", sum varð hildið í Oslo 26-27. mars 2007, varð breið semja um at halda fram við einari skipan, sum tryggjar, at Norðurlond stuðla týðingum av bókmentum millum norðurlendsku málini. Fyri Rithøvundafelagið luttóku á hesum evnistingi Heðin M. Klein og Carl Jóhan Jensen. Eisini luttóku úr Føroyum Oddfríður M. Rasmussen fyri LISA og Niels Jákup Thomsen fyri Bókadeild Føroya lærarafelags. Úrslitið varð, at stuðulin nú er farin at virka aftur, fyribils fyri árini 2007-2009, soleiðis at 2,7 mió. DKK verða latnar árliga, og av hesum fara umleið 214.000 krónur til týðingar úr føroyskum. Stuðulin verður umsitin av bókmentamiðstøðum í teim ymsu londunum, og í hesum sambandi varð vald ein føroysk trímannanevnd at viðgera og ummæla umsóknir um týðarastuðul. Rithøvundafelagið velur ein lim í hesa nevnd. Skipanin virkar á tann hátt, at umsóknir um týðarastuðul skulu sendast tí landi, har upphavsverkið er útgivið. Higartil hevur føroyska nevndin fingið ógvuliga fáar umsóknir, men sum skilst er áhugin stórur fyri at týða bøkur úr norðurlendskum málum í føroyskt. Sí eisini fylgiskjal um virksemið hjá nevndini í farna ári.
Skatting av listafólki
:
LISA hevur í eina tíð arbeitt við at kanna og savna saman tilfar um skattaviðurskifti hjá listafólki. Í sambandi við hetta arbeiðið, skipaði felagið hin 8. november 2007 fyri einum kunnandi fundi á Landsbókasavninum. Hóast fundurin var lýstur at vera fyri øll áhugaði, møttu ógvuliga fá. Skrivarin í LISA, Jens M. Dalsgaard, greiddi frá skattligu viðurskiftunum hjá listafólkum, og aftan á var eitt stutt, men sakligt, orðaskifti. Skrivarin í LISA heitti eisini á øll feløgini í LISA um at heita á sínar limir um at senda inn til LISA upplýsingar um royndir teirra við skattamyndugleikunum, hetta fyri at lýsa støðuna betur og fyri at kunna hjálpa øðrum, sum koma í líknandi støður. Arbeiðið hjá LISA er savnað saman í ein bókling, nevndur Listafólkaskatting, sum er tøkur á heimasíðuni hjá LISA, www.lisa.fo
.
Lønartrygd:
Eitt mál, sum hevur fingið serliga rúmd hetta seinasta árið – saman við Týðaragrunni Landsins – er spurningurin um at veita rithøvundum og øðrum listafólkum eina trygd, sum ger, at tey ikki eru verri sett enn aðrir borgarar í samfelagnum, tá tað ræður um inntøkutrygd. Rithøvundafelagið hevur fleiri ferðir ført fram síni sjónarmið, og eitt av úrslitunum er, at LISA í áður nevnda uppskoti um nýggjan bygnað fyri Mentanargrunn Landsins hevur tikið við lønartrygd sum eina serstaka kontu (sí fylgiskjal). Ein onnur beinleiðis avleiðing er, at tað nú er felt í samgonguskjalið hjá sitandi samgongu, at ein "skipan verður ment, ið kann veita listafólkum rættindi sum yrkisbólkur." LISA skal í næstum á fund við nýggju landsstýriskvinnuna í mentamálum Kristinu Háfoss, har hetta mál verður til umrøðu. Seinni fer eisini Rithøvundafelagið á fund við landsstýriskvinnuna at hoyra, hvørjar ítøkiligar ætlanir samgongan hevur í hesum og øðrum málum, sum viðkoma limum felagsins.
Sáttmálaviðurskifti:
Sáttmálar er eitt øki, sum lítið og onki hevur verið gjørt við síðan seinasta aðalfund. Tó hevur f samband verið við Ljóðbókaforlagið og Bókadeild Føroya lærarafelags, og hesi eru bæði sinnaði at samráðast um nýggjar sáttmálar. Sáttmálin við Kringvarp Føroya er enn óbroyttur, men nú stovnurin hevur fingið nýggja leiðslu, samstundis sum sitandi samgonga í samgonguskjalinum leggur upp til at gera nýggjan public-service sáttmála millum Kringvarp Føroya og Mentamálaráðið, er tað sjálvsagt, at Rithøvundafelagið sum skjótast biður um fund við nýggja stjóran fyri Kringvarpi Føroya, sum byrjar í starvinum 1. apríl. Eins sjálvsagt er tað, at hetta mál – og sáttmálaviðurskiftini við almennar stovnar sum heild – verða umrødd á fundinum, sum er avtalaður millum Rithøvundafelagið og landsstýriskvinnuna í mentamálum at verða 21. apríl, eins og upphavsrættarmál eisini verður eitt av punktunum á skránni, nú samgongan (enn eina ferð) ætlar at yvirtaka hetta mál (les meira um upphavsrættindi í fylgiskjalinum frá Fjølrit). Formaðurin í Rithøvundafelagnum hevur eisini biðið um ein fund við stjóran fyri Tjóðpall Føroya um at gera ein sáttmála um leikrit, sum verða skrivað til Tjóðpallin. Enn er tó ongin fundur avtalaður.
Tiltøk
Rithøvundavitjanir 2007-08:
Vit hava ikki verið kollrend av útlendskum rithøvundavitjanum hetta seinasta árið, men nakrar hava kortini verið, og onkur onnur er í umbúna.
Tíðliga í mai mánaði í fjør vitjaði finski yrkjarin Tua Forsström, eftir innbjóðing frá Norðurlandahúsinum og Rithøvundafelagnum (Gunnar Hoydal skipaði fyri tiltakinum). Á hugnaligari løtu í Norðurlandahúsinum 10. mai las hon upp yrkingar úr egnum verkum, greiddi frá og hugleiddi.
Til bókadagin í 2007 var ætlanin at fáa danska rithøvundin Morten Ramsland til Føroya, men tíverri barst honum frá at koma. Heldur ikki til ætlaða útsetta bókadagin ber til hjá honum at koma, so nevndin hevur arbeitt við øðrum møguleikum. Samband hevur verið við Naju Marie Aidt, sum júst hevur fingið Bókmentavirðisløn Norðurlandaráðsins, og er hon sera áhugað í at vitja Føroyar, men tað verður neyvan fyrr ein í fyrsta lagi í heyst.
Fyrst í februar í ár vitjaðu íslendsku høvundarnir Bjarni Bjarnason og Sindri Freysson. Tað vóru aftur Norðurlandahúsið og Rithøvundafelagið, sum saman stóðu fyri innbjóðingini (Carl Jóhan Jensen skipaði fyri tiltakinum). Skipað varð fyri upplestrartiltakið í Norðurlandahúsinum, har eisini Carl Jóhan Jensen las upp.
Um eina góða viku kemur danski rithøvundurin Pia Tafdrup á vitjan. Tað eru aftur Norðurlandahúsið og Rithøvundafelagið, sum standa fyri innbjóðingini (Malan Marnersdóttir hevur skipað fyri tiltakinum). Eisini vitjar Bo Hakon Jørgensen, bókmentafrøðingur (hann er maður Piu Tafdrup), sum er boðin til Føroya av Fróðskaparsetrinum. Tey fara hvør í sínum lag at lesa upp og halda fyrilestrar á Føroyamálsdeildini og í Norðurlandahúsinum, og ætlanin er eisini at limir í Rithøvundafelagnum skulu fáa eitt høvi at hitta Piu Tafdrup, nú hon vitjar. Pia Tafdrup fekk í 1999 Norðurlendsku Bókmentavirðislønina.
50 ára hátíðarhald og veitsla:
Í sambandi við at 50 ár vóru liðin síðan Rithøvundafelagið varð stovnað, skipaði felagið 27. oktober 2007 fyri hátíðarløtu í Kommunuskúlahøllini, við upplestri, kjaki og sangi. Tiltakið varð lýst undir yvirskriftini "Hvør eigur fría orðið?", og við hesum varð lagt upp til at fáa í lag eitt orðaskifti um leiklutin hjá rithøvundum í samfelagskjakinum, og um leiklutin hjá felagnum nú í mun til fyrr. Hóast øll kring pallborðið – fyrrverandi og núverandi formenn – ikki í øllum lutum vóru samd, var niðurstøðan tann, at tað er framvegis er brúk fyri einum rithøvundafelag í Føroyum, ikki minst til at skunda undir politisku skipanina. Breið semja var um, at í Føroyum er ein mentanarpolitikkur væl og virðiliga orðaður, men ikki virkin. Og í hesum sambandi varð víst til øll tey álit, sum eru skrivað um føroyskan mentanarpolitikk. Síðan tiltakið er so eitt álit komið afturat, sum ber á sama borð, nevniliga áðurnevnda álit frá Málstevnunevndini.
Fitt av fólki var komið saman til tiltakið. Formaður helt eina stutta røðu og beyð vælkomin. Síðan var hugtakandi sangur framførdur av Búa Dam og Ásu Wraae. Aftan á las Oddvør Johansen stuttsøguna "Smakkdómararnir", ein hugvekjandi hugleiðing um Rithøvundafelagið og leiklut tess og kompetansu sum nálareyga og dømandi vald í skaldaheiminum. So var pallborðsorðaskifti millum fyrrverandi og núverandi formenn felagsins, luttakarar vóru Martin Næs, Turið Sigurðardóttir, Gunnar Hoydal, Carl Jóhan Jensen, Hanus Kamban og Arnbjørn Ólavsson Dalsgarð. Orðstýrari var Birgir Kruse. Eftir orðaskiftið las Tóra Tóroddsdóttir brot úr skaldsøguni Undir egið borð eftir Halldór Laxness, og síðan las Carl Jóhan Jensen upp egin nýskjaldur. At enda hugleiddi Hans Andrias Sølvará um leiklutin hjá rithøvundum í almenna kjakinum. Hans Andrias vísti á, at eftir hansara fatan er tað eitt krepputekin í einum samfelag, um lítið og einki kjak er, og er uppgávan hjá rithøvundum at vera "ringa samvitska samfelagsins" og at birta uppundir luttøku í kjaki.
Sama kvøld varð veitsla hildin í hølunum hjá Starvsmannafelagnum, har eini 40 fólk høvdu teknað seg. Veitslan var sera væl eydnað í allar mátar. Gott veður, gott fólk, góður matur og góðar og skemtiligar røður. Eitt nú bar Gunnar Hoydal, fyrrverandi formaður í mong ár, fram eina fyndargóða kvøðu til felagið, sum seinni varð løgd á heimasíðu felagsins, soleiðis at øll kunnu finna hana har.
Steinbjørn B. Jacobsen 70:
Steinbjørn B. Jacobsen, rithøvundur og sjónleikaskald, fylti 30. september 2007 70 ár. Í hesum sambandi skipaðu Rithøvundafelagið og Havnar Sjónleikarfelag 14. oktober 2007 fyri einum eitt sindur seinkaðum hátíðarhaldi í Sjónleikarhúsinum fyri skaldinum. Tað gjørdist ein framúr hugnalig løta, har eini 50 fólk vóru komin saman at lýða á sang, røður og framførslu av sjónleiki. Formaður Rithøvundafelagsins, Arnbjørn Ólavsson Dalsgarð, og næstforkvinna Sjónleikafelagsins, Karin Djurhuus, bóru fram kvøður, Hjørdis Trónd, sjónleikari, framførd2i brot úr sjónleikinum "Gardinurnar fyri og hvat so..," Oddfríður Marni Rasmussen og Carl Jóhan Jensen bóru fram yrkingar, og sangir vórðu sungnir. Samanumtikið ein góð løta.
Bókadagurin
Tykkum kunnugt varð bókadagurin, sum skuldi vera 9. desember, útsettur. Tað vóru fleiri grundir til tað. Tær fremstu vóru, at danski rithøvundurin, sum vit høvdu boðið at koma, Morten Ramsland, kortini ikki kundi koma, umframt at ein framsýning, sum ætlanin var at seta upp til dagin, varð av ongum. Eftir 50 ára haldið, sum var stutt frammanundan, helt nevndin seg eftir hetta ikki hava orku til at skipa fyri einum stórum tiltaki afturat. Hartil var nevndin samd um, at nýútkomnu bøkurnar høvdu fingið rættiliga gott pláss í føroysku fjølmiðlunum fram til tá, og at tað tí kanska ikki var eins stórur tørvur á einum bókadegi og undanfarin ár. Onkur hevur harmast um, at bókadagurin varð fluttur, men sum heilt tykjast fólk ikki at taka tað so tungt.
Fyribils hava vit sett útsetta bókadagin at vera 23. apríl, sum eisini er altjóða Bóka- og Upphavsrættardagur.
Listastevna Føroya:
Tankar hava verið frammi um at endurstovna Listastevnu Føroya, sum fór fyri bakka fyri nøkrum árum síðan. Fleiri fyrireikandi fundir hava verið higartil, og fyri Rithøvundafelagið hevur Carl Jóhan Jensen tikið lut á hesum fundum. Arbeitt verður fram ímóti at gera eitt uppskot at leggja fyri politisku myndugleikarnar. Eftir hesi ætlan skal stevnan bert vera annað hvørt ár, við einari fíggjarætlan upp á umleið 4,5 mió. krónur brutto.
Norðurlendskt samstarv
Norðurlendsku skeiðini á Biskops-Arnö:
Eins og undanfarin ár skipaði háskúlin á Biskops-Arnö í Svøríki og felagið Norden aftur í 2007 fyri trimum skeiðum fyri norðurlendskar rithøvundar. Føroyar fáa árliga tillutað eitt pláss á hvørjum skeiði, og tað er Rithøvundafelag Føroya, sum velur út millum teirra, ið søkja um at sleppa á eitt av hesum skeiðum. Í 2007 luttóku vegna Føroyar hesir rithøvundar:
·Á skeiðnum um nýggjar útgávuhættir og bókmentaliga nýgerð, sum varð hildið 10-13. mai, luttók Kim Simonsen.
·Á skeiðnum fyri barna- og ungdómsbókarithøvundar, sum varð hildið 31. mai-3. juni, luttók Rakel Helmsdal.
·Á skeiðnum fyri debutantar, sum varð hildið 26-30. juni, luttók Vónbjørt Linjonsdóttir.
Til skeiðini, sum verða hildin í ár, hava vit fingið tríggjar umsóknir um luttøku á skeiðnum fyri barna- og ungdómsbókarithøvundar, og eina umsókn um luttøku á debutantskeiðnum. Ongin umsókn er enn komin um luttøku á tí fyrsta skeiðnum, sum er ætlað eitt sindur meira royndum høvundum. Upplýsingar um innihaldið í ársins skeiðum eru sendar øllum limum felagsins og eru eisini at finna á heimasíðuni. Freistin at tekna til luttøku er 1. apríl
"Nordisk Kulturforum om litteratursamarbeidet":
Sum nevnt áður, luttóku Heðin M. Klein og Carl Jóhan Jensen á norðurlendskum evnistingi undir heitinum "Nordisk Kulturforum om litteratursamarbeidet", sum varð hildið í Oslo 26-27. mars 2007, har m.a. framtíðin hjá norðurlendska týðarastuðlinum var til umrøðu. Eisini luttóku úr Føroyum Oddfríður M. Rasmussen fyri LISA og Niels Jákup Thomsen fyri Bókadeild Føroya lærarafelags.
"Umsetarar í nýggjari tíð":
Í døgunum 21-23. mars luttók Lydia Didriksen vegna Rithøvundafelag Føroya á evnistingi undir heitinum "Umsetarar í nýggjari tíð", sum varð hildið á Hässelby slotti í Stokkhólmi. Eisini luttók Niels Jákup Thomsen fyri Bókadeildina. Eitt av evnunum vóru trupulleikarnir, sum alt ov mong hava av at fáa forløg at virða avtalur og sáttmálar, ikki minst tá ið talan er um talgildar útgávur. Eitt annað evni var samsýningar fyri týðingar í norðurlondum. Noreg liggur ovast við 141 NOK fyri 1000 tekn, samsvarandi 65 DKK í Føroyum.
NFOR:
Ársfundurin hjá NFOR, ið er norðurlendski felagsskapurin fyri rithøvundafeløg og týðarafeløg, varð hildin í Jokkmokk í Svøríki 24-27. mai. Fyri Rithøvundafelag Føroya luttók Marjun S. Kjelnæs. Høvuðsevni á fundinum í 2007 var støðan hjá sámiskum rithøvundum í Svøríki og Finnlandi. Nógv tíð fór til at kjakast um eitt uppskot frá sámiska rithøvundafelagnum, sum hevði til endamáls at veita sínum limum í Svøríki og Finnlandi eins góðar sømdir og teimum í Noregi. Onnur mál vóru eitt nú altjóða WALTIC ráðstevnan (Writers and Translators International Congress), sum á fyrsta sinni verður hildin í Stokkhólmi 29. juni-2. juli, og ætlanin um at seta á stovn ein paraplyfelagsskap fyri norðurlendskar barna- og ungdómsbókarithøvundar.
REGNHLÍF:
Í sambandi við árligu bókamessuna í Göteborg, tók deildin hjá barnabókahøvundum í Sveriges Författarförbund stig til ein fund fyri norðurlendskar barnabókahøvundar, við tí í hyggju at vita, um grundarlag var fyri at seta á stovn ein felagsskap fyri norðurlendskar barna- og ungdómsbókarithøvundar. Hvørt landið kundi senda trý umboð, og úr Føroyum luttóku Dánial Hoydal, Marjun S. Kjelnæs og Arnbjørn Ólavsson Dalsgarð. Eftir ein tveir daga langan fund varð loksins funnið fram til, at felags áhugamálini hjá norðurlendsku barna- og ungdómsbókarithøvundum eru so mong, at grundarlag er fyri at hava eitt ráð fyri norðurlendskar barnabókahøvundar. Viðmerkjast skal, at hóast Grønland ikki varð umboðað á fundinum, er teirra felag eisini limur í ráðnum. Fundurin samtykti eisini, at ráðið skal hava heitið REGNHLÍF - barnabókarithøvundaráð Norðurlanda. "Regnhlíf" er íslendskt orð fyri regnskjól. Eitt stýri við trimum fólkum varð valt at gera uppskot um viðtøkur og arbeiðssetning fyri ráðið at leggja fram á næsta aðalfundi. Ráðið er fyribils sett saman av einum umboði og varaumboði úr hvørjum Norðurlandi, og hevur Rithøvundafelag Føroya valt ávikavist Marjuna S. Kjelnæs og Dánial Hoydal sum umboð hetta fyrsta árið.
Heimasíðan
Ein av stóru avbjóðingunum seinasta árið hevur verið at fáa nýggju heimasíðuna hjá Rithøvundafelagnum at virka til vildar. Vit í nevndini hava verið stak væl nøgd við tøkniligu møguleikarnar og útsjónd, meðan tað hevur tikið eitt sindur av tíð at koma fram til mannagongdir fyri, hvat skal liggja á heimasíðuni, hvussu hon best verður dagførd o.s.fr. Eftir at hava roynt hana í eina tíð, er nevndin eisini komin til ta niðurstøðu, at neyðugt er at menna síðuna enn meiri, eitt nú við einari blogg-skipan, sum gevur hvørjum einstakum limi høvi til at gera sær sína egnu heimasíðu, har hann ella hon kann leggja út tilfar eftir áhuga. Hetta arbeiðið hevur verið í gongd eina tíð, og tað skuldi farið at verið liðugt nú um mánaðarskiftið mars/apríl. Heimasíðan hevur gjørt tað munandi lættari hjá nevndini at senda bæði limum og fjølmiðlum kunning um virksemið hjá felagnum, bókmentatíðindi o.a. Vónandi hava limir felagsins havt gleði av hesum. Nevndin er varug við, at einstakir limir hava ikki telduatsetur ella atgongd til alnetið. Í teimum førum hava vit roynt at givið boð við brævi ella um telefon, um talan hevur verið um týðandi boð, men tíverri er tað nakrar ferðir komið fyri, at limir ongi boð hava fingið. Nevndin hevur tí tað ynski, at júst hetta mál – samskiftið millum nevnd og limir – verður tikið upp undir punktinum "Ymiskt", soleiðis at tað verður komið fram til eina mannagongd, sum øll kunnu vera nøgd við.
Til marknaðarføring av føroyskum bókum uttanlands hevur verið frammi tað hugskot at nýta heimasíðuna hjá Rithøvundafelagnum til hetta endamál. Nevndin hevur verið samd um, at tað er ein uppgáva hjá Rithøvundafelagnum at gera føroyskar bókmentir og føroyskar rithøvundar meira sjónligar uttanlands. Tí hava vit biðið um eitt tilboð upp á gerð av einum slíkum portali, har dagført tilfar á enskum ella norðurlendskum máli alla tíðina er at finna. Eisini hevur verið arbeitt við einum uppskoti um at hesin portalur verður partur av størri verkætlan, sum hevur til endamáls at upplýsa um føroyskar bókmentir uttanlands. Meira kemur um hetta seinni í frágreiðingini.
Føroyska bókaútgáva
Sambært tølum frá Landsbókasavninum, er útgávan av bókum fallandi. Útgávan av upprunaføroyskum fagurbókmentum til vaksin hevur verið støðugt fallandi síðan 2004 og tað er á ongan hátt nøktandi. Hetta kann undra, tí samstundis hevur verið ført fram, at at føroyingar lesa fleiri bøkur á føroyskum nú enn fyrr. Vónandi kemur vend í aftur í 2008.
Tvey úrvalsrit við týddum føroyskum skaldskapi eru givin út uttan fyri Føroyar seinasta árið. Tað eina, Frá Áarstovubrøðrunum til Tórodd – føroysk yrking í hundrað ár, er savn av føroyskum yrkingum, sum eru týddar til týskt. Tað er Paul Alfred Kleinert, ið hevur staðið fyri útgávuni. Hitt savnið er ein norðurlendsk bókmentakanon, ið hevur heitið Nordisk litteratur til tjeneste. Tað er Norðurlandaráðið, ið hevur givið út, og ritstjórar eru Torben Brostrøm og Anders Juhl Rasmussen. Í bókini er tilfar eftir m.o. William Heinesen, Jóanes Nielsen og Guðrið Helmsdal.
Afturat hesum kann nevnast, at kringvørpini í Norðurlondum hava staðið fyri gerð av einum norðurlendskum rithøvundaatlassi á alnetinum, sum er ein verkætlan, ið eisini er stuðlað av Norðurlandaráðnum. Av onkrari orsøk eru ongir føroyskir rithøvundar við. Formaðurin hevur sent fyrispurning til útgevararnir og til Kringvarp Føroya fyri at fáa staðfest, hví so man vera. Men higartil er onki svar komið frá hvørgum teirra.
Marknaðarføring av føroyskum bókmentum uttanlands
Rithøvundafelagið hevur sent umsóknir til Mentamálaráðið, Samvit og Kulturkontakt Nord um fígging av einari verkætlan, sum hevur til endamáls at kunna um føroyskar bókmentir uttanlands. Ætlanin er at framleiða tilfar á prenti og til alnetið, umframt at taka lut á hóskandi bókamessum uttanlands, har møguleiki er at gera seg sjónligan. Ein orsøk til at gera vart við okkum júst nú, eru bøttu møguleikarnir hjá útlendskum forløgum og týðarum at fáa stuðul til týðingar, bæði frá Kulturkontakt Nord og Mentanargrunni Landsins.
Rithøvundafelagið hevur havt samband við forløg og bókasøvn, sum hava víst verkætlanini áhuga, og sum skilst á greinum í bløðunum nú um dagarnar eru tað eisini onnur, sum halda tað vera eitt gott hugskot at stuðla marknaðarføring av føroyskum bókmentum, eitt nú stjórin í Samvit. Tó ber illa til at arbeiða víðari við hesi verkætlan, fyrr enn svar eru komin frá teimum almennu stovnunum í Føroyum, sum hava møguleika at fíggja hana.
Samanumtikið
Tikið samanum árið, tá ið Rithøvundafelag Føroya fylti 50, kunnu vit staðfesta, at umstøðurnar hjá listafólkum og rithøvundum rættiliga komu á breddan, og tað ongantíð meira enn í valstríðnum, har politikarar góvu mong og føgur lyfti um bøtt kor fyri listafólk og rithøvundar. At politikararnir ætla, at talan ikki bert skal verða um føgur lyfti, sæst í samgonguskjalinum, har fleiri ítøkilig mál eru sett, rithøvundum til frama. Men vilji og gerðir fylgjast sjáldan í føroyskum politikki, tá ið umræður mentan og list, og tí verður tað okkara uppgáva sum felag at vera vaktarhundur hesi næstu fýra árini, soleiðis at hesi góðu mál verða rokkin.
30. mars 2008
Arnbjørn Ólavsson Dalsgarð, form.
Sí PDF-skjøl:


text:
Dagstovnurin á Velbastað
Nýggjastu tíðindi
Hønur og Høsnarungar
Nú eru hønurnar og ungarnir loksins komnar til gleði fyri bæði stór og smá. Og eru vit við hønunum blivin enn grønari J
Við hønum eru nógvir møgulleikar fyri læring og menning hjá børnunum, um vit eru tilvitaði um, hvussu vit brúka hønurnar í námsfrøðiliga arbeiðinum.
Samanhangur og heildarfatan
Børnini eru við til alla gongdina frá unga til hana ella verpingarhønu og til hon doyr.
Burðardygd
Minka um matspillu við at geva hønunum restir, framleiga egin egg, brúka tøðini um várið tá vit planta ymiskt
Vitan um
Hønur, høsnarhald, tøð, lív og deyða, egg í matgerðini, nógv ymisk hugtøk.
Ábyrgd
Stovurnar skiftast um at hava ábyrgd av hønunum. Børn og vaksin syrgja hvønn morgun fyri at hønurnar hava vatn, mat og reint strøðilsi og taka eggini inn og dagfesta tey.
Vit hava ábyrgd av teimum í øllum veðrið og allar dagar. Í vikuskiftinum er sjálvandi eisini neyðugt at syrgja fyri hønunum og her kunnu tit foreldur skriva tykkum upp til okkurt vikuskifti, har tit saman við børnum tykkara geva hønunum í vikuskiftinum-kanska eru tit so heppin at fáa okkurt egg afturfyri J
Umsorgan og empati
Vit fara væl við hønunum og ungunum og virða teirra rætt til hvíld og fri, soleiðis at tær ikki gerast strongdar. Vit vísa børnunum hvussu tey á bestan hátt eru um hønur og ungar – at vera rólig og heldur at lata ungan/hønuna forvitnast og koma til tey enn at fara aftaná/ jagstra. Tað er í lagi at kína, men við máta.
Vit hyggja eftir um tær síggja út til at trívast og annars royna at gera tað so gott sum vit kunna, so tær kunnu verpa nógv egg til okkum J
Vit síggja longu nú at ungarnir eru spakir og forvitnir. Børnini hava tikið væl við mátanum at handfara teir, so teir hava álit á okkum og tað er sjálvandi gleðiligt. Sum vaksnar hønur fara vit heilt víst at fáa enn størri gleði av teimum nú teir eru so spakir.
Vit vóna at væl verður tikið ímóti hesum nýggja tiltaki.
Vinarliga heilsan
Gunrid
Ráðleggingarddagur 15. oktober 2018
Ráðleggingardagur við Bo Hejlskov um hondtering av truplum atburði verður tann 15. oktober. Øll starvsfólkini eru tilmeldaði.
Kalendari
Feriur og aðrir frídagar fyri Barnagarðin og vøggustovuna í 2018:
- Ráðleggingardagur í vár: 6. apríl
- Ráðleggingardagur í heyst: 15. oktober
- Allir halgidagar
- Flaggdagin 25 apríl
- Grundlógardagur 5. juni steingja vit kl. 12.00
- summarferia vika 29,30 og 31
- millum jól og nýggjár
Tórshavnar kommuna veitir stovnspláss til tey, ið ikki hava møguleika at halda feriu meðan stovnurin er stongdur um summarið og millum jól og nýggjár. Neyvari verður kunna um hetta frammanundan.
Feriur og aðrir frídagar í frítíðaraskúlanum 2018:
- Ráðleggingardagur í vár: 6. apríl
- Ráðleggingardagur 15. okt.
- Allir halgidagar
- Flaggdagin 25 apríl
Grundlógardagur 5. juni
- summarferia fyri 3. flokk: Eins og skúlin (27. juni-15.august)
- Summarferia fyri 1. og 2. flokk: 11. juli-15.august
- Tá skúlin hevur jólafrí
Dagar har frítíðarskúlin hevur longur opið enn vanligt, um tørvur er á tí:
( 3. flokkur sum er undir aðrari skipan enn 1. og. 2. flokkur fylgir altíð skúlafrítíðini og er onki frítíðarskúlatilboð til tey niðanfyri nevndu dagarnar)So hetta er bert galdandi fyri 1. og 2. flokk.
- í páskavikuni og heystfrítíðini 7.45-17.00- Einstakir dagar ásettir av mentamálaráð og, sum tit verða kunnaði um so hvørt teir koma.
Tiltøk 2018
Garðdagur/summarveitsla (fríggjadagin 21. september)
Foreldrafundur í heyst: (ikki ásettur enn)
Jólahald 14. desember kl. 15.00-17.00


text:
IELTS-roynd
IELTS-roynd verður leygardagin 9. november.
9. november 2013 ber til at fara til ensku málroyndina IELTS, ið samsvarar við TOEFL-royndina. IELTS-royndin er ein av góðkendu málroyndunum, sum útlendsk universitet krevja.
Tilmeldingarfreistin er 1. november 2013. Royndin verður í hølum Fróðskaparsetursins í Jónas Broncks gøtu 25 í Havn.
Kunning um tilmelding og fyrireiking v.m. fæst eisini á edu.
Tað ber longu til at tekna seg á netinum. Mann byrjar á heimasíðuni hjá edu. og so verður mann leiddur víðari.
Tað er eitt gott hugskot at tekna seg so tíðliga sum gjørligt, tí jú fyrr mann teknar seg, tess skjótari fær mann atgongd til eitt ókeypis 30 tíma langt fyrireikingarmodul on-line.
Um mann teknar seg, rindar og sendir síni skjøl við telduposti, kann edu. vátta ein í skipanini, og soleiðis kann mann fara í holt við at venja on-line.
Týdningarmikið er tó at hava í huga, at mann skal senda orginalarnar við postinum og teir skulu vera frammi fyri 1. november.
Til seinast er bara at siga, at tað liggur ein ókeypis royndarroynd á heimasíðuni hjá edu. til teirra, ið vilja vita, hvat tey kunnu vænta, áðrenn tey tekna seg.
-
19.09.2018 SetriðTalgilda tín býKomandi fríggja- og leygardag (21.-22. september) verður ski...
-
12.09.2018 Føroyamálsdeildin Til lesandiFara vit heldur at speaka enskt?“Størsti mentanarvarðin er føroyska málið, og at tað má taka...
-
11.09.2018 Altjóða SkrivstovanMarkleys Útbúgving 2018Í ár verður Markleys Útbúgving fyriskipað hósdagin 13. septe...


text:
LØGTINGSLÓG NR. 68 FRÁ 2. MAI 2003 UM TJÓÐPALL FØROYA OG STUÐUL TIL LEIKLIST V.M.
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Heimilað verður landsstýrismanninum at seta á stovn Tjóðpall Føroya.
Stk. 2. Tjóðpallur Føroya er sjálvstøðugur almennur stovnur.
Leiklistaráðið
§ 2. Landsstýrismaðurin setir eitt leiklistaráð við 7 limum, ið verða tilnevndir soleiðis:
1) ein limur verður tilnevndur eftir tilmæli frá Leikarafelag Føroya
2) ein limur verður tilnevndur eftir tilmæli frá Meginfelag áhugaleikara Føroya
3) ein limur verður tilnevndur eftir tilmæli frá Listafólkasambandi Føroya
4) ein limur verður tilnevndur eftir tilmæli frá Tórshavnar Býráð
5) ein limur verður tilnevndur eftir tilmæli frá starvsfólkunum á Tjóðpalli Føroya
6) tveir limir verða tilnevndir eftir avgerð landsstýrismansins, og verður annar teirra formaður. Leiklistaráðið velur næstformann.
Stk. 2. Limur í leiklistaráðnum verður settur fyri trý ár í senn. Ráðslimur kann í mesta lagi sita í nevndini í tvey fylgjandi ráðsskeið í senn. Sigur ráðslimur seg frá, verður annar valdur í hansara stað restina av valskeiðnum. Løgtingslimir kunnu ikki verða limir í leiklistaráðnum.
§ 3. Leiklistaráðið setir stjóra og loysir úr starvi stjóra fyri Tjóðpall Føroya. Stjórin er áramálssettur.
§ 4. Leiklistaráðið hevur minst fýra fundir um árið, har leikskrá, fíggjarstøða, fíggjarætlan og onnur mál av týdningi fyri Tjóðpall Føroya og leiklist sum heild verða umrødd.
Stk. 2. Leiklistaráðið góðkennir fíggjarætlan fyri komandi fíggjarár og staðfestir virksemi stovnsins eftir tilmæli stjórans.
Stk. 3. Leiklistaráðið skal tryggja samstarvið millum Tjóðpall Føroya, Meginfelag áhugaleikara Føroya, aðra leiklist og onnur lista- og mentanarøki, og ráðgeva landsstýrismanninum í leiklistaligum spurningum.
Stk. 4. Leiklistaráðið ger tilmæli til landsstýrismannin um stuðul til yrkisleiklist, sbr. §§ 11 og 12.
Stk. 5. Limir í leiklistaráðnum fáa goldið samsýning og ferðaútreiðslur eftir reglum landsins um fundarpening og ferðapening.
Stk. 6. Landsstýrismaðurin ásetir í kunngerð nærri reglur fyri starvskipan, uppgávur og virksemi leiklistaráðsins, herundir førleikakrøv til ráðslimir.
Tjóðpallur Føroya
§ 5. Tjóðpallur Føroya skal:
1) í virksemi sínum leggja dent á føroysk verk á dygdargóðum listaligum støði eins og stovnurin skal framføra klassisk so væl sum nútímans altjóða verk
2) geva borgarunum í øllum landinum eitt breitt og dygdargott tilboð av leiklist - sjónleiki so væl sum aðrari palllist
3) tryggja sjónleikarum, dansarum og øðrum leikhússtarvsfólki hóskandi arbeiðsmøguleikar til tess at menna yrkisførleikar teirra
4) skipa fyri leiklistaligum útbúgvingum og eftirútbúgvingum
5) fremja og menna yrkis- og áhugaleiklistina í Føroyum.
§ 6. Stjórin skipar fyri virksemi stovnsins og hevur ábyrgdina fyri, at virksemið verður rikið sambært galdandi reglum.
Stk. 2. Stjórin ger skipanarligan bygnað fyri stovnin, og setir í starv og loysir úr starvi leikarar og onnur starvsfólk.
§ 7. Stjórin hevur listaligu ábyrgdina og er evsti myndugleiki í spurningum um leikskrá.
§ 8. Stjórin ger uppskot um fíggjarætlan fyri virksemið hjá Tjóðpalli Føroya fyri komandi fíggjarár, sbr. § 4, stk. 1 og 2. Uppskotið til fíggjarætlan verður sent landsstýrismanninum innan 1. mai árið fyri ætlanarárið.
Stk. 2. Tjóðpallur Føroya verður fíggjaður við inntøkufíggjaðum virksemi, stuðli og játtan á løgtingsfíggjarlógini.
Stk. 3. Stjórin ger roknskap, og hevur stjórin ábyrgdina av, at fíggjarætlanin verður hildin.
Stk. 4. Stjórin ger ársfrágreiðing um virksemið hjá Tjóðpalli Føroya.
Stuðul til áhugaleiklist
§ 9. Landsstýrismanninum verður heimilað at veita stuðul til áhugaleiklist.
Stk. 2. Stuðulin verður latin um Meginfelag áhugaleikara Føroya.
Stk. 3. Meginfelag áhugaleikara Føroya umsitur stuðulin. Meginfelag áhugaleikara Føroya letur sambært umsókn feløgum, bólkum og einstaklingum stuðul til leikrit, tónasmíð, leikstjórnan, framførslur, keyp av útbúnaði, verkætlanir, skeið, keyp av sakkønari hjálp og annað leiklistavirksemi.
Stk. 4. Heimilað er Meginfelag áhugaleikara Føroya at nýta part av stuðlinum til umsiting og skrivstovuhald.
§ 10. Meginfelag áhugaleikara Føroya ger uppskot til fíggjarætlan fyri stuðli til áhugaleiklist komandi fíggjarár at senda landsstýrismanninum innan 1. mai árið fyri ætlanarárið.
Stuðul til yrkisleiklist
§ 11. Landsstýrismanninum verður heimilað at veita stuðul til yrkisleiklist.
Stk. 2. Stuðulin verður játtaður sambært umsókn eftir tilmæli frá leiklistaráðnum.
Stk. 3. Stuðul kann latast feløgum, bólkum og einstaklingum, ið reka yrkisleiklistaligt virksemi, til leikrit, tónasmíð, leikstjórnan, framførslur, keyp av útbúnaði, verkætlanir, skeið, keyp av sakkønari hjálp og annað leiklistavirksemi.
§ 12. Leiklistaráðið ger uppskot til fíggjarætlan fyri stuðli til yrkisleiklist komandi fíggjarár at senda landsstýrismanninum innan 1. mai árið fyri ætlanarárið.
Treytir v.m.
§ 13. Landsstýrismaðurin ásetir í kunngerð neyvari treytir og reglur fyri, nær og hvussu stuðul verður játtaður, herundir krav um fíggjarætlan, eftirlit, upplýsingarskyldu, roknskap og grannskoðan hjá stuðulsmóttakara.
Stk. 2. Tilsøgn um stuðul fellur burtur, um móttakari ikki longur lýkur settar treytir fyri tilsøgn. Stuðul skal rindast aftur, um móttakari ikki megnar at fullføra ætlan innan ásetta tíð. Stuðulsveitarin kann, har umstøður tala fyri hesum, víkja frá hesi áseting.
Gildiskoma o.a.
§ 14. Henda løgtingslóg kemur í gildi 1. november 2003.
Stk. 2. Tó koma §§ 9, 10, 11 og 12 í gildi 1. januar 2004.
Tórshavn, 2. mai 2003
Anfinn Kallsberg, (sign.)
løgmaður
Lm. 93/2003


text:
Hugskotskapping og prosjektkapping um miðbýin í Tórshavn
Sí tíðindi 24. januar 2014 á www.torshavn.fo her:
Arkitektakapping um miðbýin útskrivað
Kappingarskráin sæst á www.torshavn.fo her:
Arkitektakapping fyri miðbýin 2014
Her finst eisini ymiskt annað tilfar í sambandi við kappingina.
Legg til merkis, at samlaða tilfarið at nýta í sambandi við kappingina fæst við at venda sær til Eyð Strøm á Tórshavna kommunu,
á teldupostadressuna eyds(a)torshavn.fo.
Yvirlit yvir spurningar og svar í sambandi við kappingina fæst eisini við at venda sær til Eyð Strøm.
Legg til merkis, at freistin fyri at lata inn uppskot er longd til mánadagin 5. mai 2014 kl 16.